Хонимлардан мактуб: «Фарзандимдан уяламан!» - 16 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСуббота, 18.01.2020, 03:32\nГлавная » 2020 » Январь » 16 » Хонимлардан мактуб: «Фарзандимдан уяламан!»\n— Рустам ака, она учун дунёдаги энг катта жазо фарзандининг хасталиги, деб кўп эшитганман. Ҳозир ўзим шу даҳшатли жазони ўтаяпман. Аслида, буни сизга айтишимдан маъни йўқ. Чунки ҳаммасини ёнимда кўриб, билиб турибсиз. Ўзимни кучли кўрсатишга уринаман. Боламга қараб юрак бағрим куйиб кетяпти. Уни вужудимда кўтариб юрганимда тезроқ туғилса, янада бахтиёр кунларимиз бошланади, деб ширин хаёллар сурардим. Бироқ орзуларимга ўт кетди…\nАхир биздан бахтли одам йўқ эди. Ҳамманинг бизга ҳаваси келарди. Балки, бу Яратганнинг бизга берган синовидир. Ҳар қандай синовларга дош беришга тайёрман. Бироқ боламнинг кўз олдимда азобланишига чидолмаяпман…\nҲомиладорлигимни билганимда бошим осмонга етай деди. Чақалоқнинг дунёга келишини интиқлик билан кута бошладим. Ҳар ҳафталик ривожланишини ўқирдим, видеоларини томоша қилардим. Ҳар тонгда саломлашар, уйқуга кетишдан олдин хайрли тун тилардим, ҳар хил китоблар ўқиб берардим. Шифокорнинг барча айтганларига риоя қилдим. Кўрикдан доим хурсанд бўлиб қайтардим. Ҳомиламнинг ривожланиши ҳам, иккимизнинг соғлиғимиз ҳам жойида эди. Атрофимдагиларни, бутун дунёни яхши кўрардим. Туғруқ яқинлашгани сари ҳаяжон босарди. Бироқ кутганимиздай бўлмади…\nТуғруқ оғир кечди. Ниҳоят, жигарбандимни қўлимга олдим. Чақалоғим чинқириб, дунёни бошига кўтариб йиғламади. Шифокорларнинг авзойи ўзгаргани сари мени ваҳима босарди. Саволларимга ҳеч ким аниқ жавоб бермасди. «Бола бўғилиб қолган», дейишдан нарига ўтишмади…\nБолам сира хастага ўхшамасди. Нуқул оппоқ фариштага ўхшаб ухларди. Мен тугул ҳамширалар ҳам қараб тўйишмасди. Шу боис шифокорларнинг сўзларига ҳам эътибор бермадим. Бир ё икки ойда тузалиб, кўрмагандек бўлиб кетади, дея ўзимни тинчлантирардим. Аммо ҳар сафар шифохонага борганимизда дунё кўзимга қоронғи бўлиб қайтдим. Докторларнинг сўзларини эшитиб, ўрнимдан туролмай қолардим. Болам улар айтганчалик оғир аҳволда эмас-ку?! Ахир мен унинг онасиман. Улар билимию тажрибасига таяниб айтаётган ташхислари онанинг сезгиларидан тўғрироқми?\nУмаржон бир ярим ёшга кирди. Ҳали ўтириш, эмаклаш, юришга ҳаракат қилмайди. Шифокорларнинг «Болангизни соғлом болаларга таққосламанг», «Бошқа болаларга ўхшатманг», деган сўзлари юрагимни тилка-пора қилади. Наҳотки шуни юмшоқроқ қилиб айтишнинг имкони бўлмаса? Ўз яқинларимнинг кинояли «Менинг болам бу пайтда ундай қиларди, бу пайтда бундай қиларди», дея мақтанишларидан ҳам тўйиб кетдим.\nБоламиз туғилганидан кейин ҳамма билан алоқани уздим. Кеча шифохонадан қайтаётганимда Умидани кўриб қолдим. Шу лаҳзада менга сичқоннинг ини минг танга бўлди. Боламни кўришини истамадим. Ортимга бурилдим-да, қадамларимни тезлатиб, бошқа кўчага кириб кетдим. Ўзимни кечира олмаяпман, Рустам ака. Наҳотки ўз боламдан уялган бўлсам?!\nРустам ака, баъзан бардошингизга қойил қоламан. Қандай қилиб шунча азобни кўтариб, яна мени юпатасиз? Баъзан сизга қараб ўзимдан-ўзим уялиб кетаман, ўзимни қўлга олишга ҳаракат қиламан. Ичимдан отилиб чиқаётган фиғонни бостиришга уринаман. Нега? Нима учун? Қандай қилиб? Бу саволлар мени адойи тамом қиляпти. Кечаю кундузим сўроқ, ўзимни айблаш билан ўтяпти. Боламиз қачон бу дардга йўлиқди, тузалиб кетадими, қачон тенгдошларига етиб олади?..\n«ЎЗ ФАРЗАНДИНГДАН УЯЛДИНГМИ?!»\n— Насиба, шу пайтгача жон-жаҳдим билан изтиробларимни сендан яширишга, эзилаётганимни сездирмасликка уриндим. Бундай кейин ҳам бардошим етганича шундай давом этаман.\nЎзинг айт, биз тушкунликка тушиб ўтирсак, фаарзандимизнинг тузалишига ишонмасак, у қандай қилиб соғаяди?! У ҳозир бизнинг меҳримизга, қўллаб-қувватлашимизга муҳтож, биз тушкунликка тушиб ўтирсак, у кимдан далда олади. Ахир унинг дунёдаги энг яқин одамларимиз. Кучлироқ, сабрлироқ бўл, илтимос. Аллоҳ ҳам суйган бандаларига синов берар экан.\nБиламан, сенга жуда оғир. Кун бўйи уйдасан, деярли кўчага чиқмайсан. Бир ярим йилдан буён қўлингда кўтариб катта қиляпсан. Унинг инжиқликлари, тинмай йиғлаши ҳар қандай одамни ҳам чарчатиб юборади. Сени тушунаман, фақат боламиздан уялишингни ақлимга сиғдиролмайман. Унинг айби нима? Сенинг-чи? Нима бўпти ривожланишдан орқада бўлса? Менинг болам ногирон эмас, тушуняпсанми?! У ҳали соғлом, кучли бола бўлади? Айт, қайси нодон кулди боламнинг устидан? Ё кимдир нимадир дедими?\nОдамларнинг гапини кўнглингга олаверма, Насиба. Шифокорларнинг «Ҳаммаси Худодан», деган сўзлари ҳам умидсизликда ҳам умид беради. Ростан ҳам ҳаммаси Яратганнинг қўлида-ку. Мана кўрасан, дардини берган, шифосини ҳам албатта, беради.\nКатегория: Hikoyalar to'plami | Просмотров: 27 | Добавил: Sherlaruz.CoM | Теги: #Yangilik, #xabarlar, #новости, #Yangiliklar, #newsuz, #ahborot, #news, #uznews, #habarlar | Рейтинг: 0.0/0


Глазгода икки нафар маст учувчи қўлга олинди\n15:43 / 19.07.2016\nШотландия полицияси ҳаво кемаси капитани ва унинг ёрдамчисини қўлга олди. Улар, самолётлари Глазго аэропортидан учиб кетиши аввалида алкоголли ичимлик таъсирида бўлган, деб хабар қилмоқда маҳаллий STV телеканали.\nТелеканалнинг хабар қилишича, Канаданинг Air Transat авиакомпанияси самолётининг экипажи, ҳаво кемаси парвозидан бирмунча вақт аввалроқ шовқин кўтарган. Самолёт маҳаллий вақт билан 18-июль соат 13:00да Торонтога учиши керак бўлган.\n"39 ва 37 ёшли икки нафар эркак, темир йўл ва ҳаво транспортидаги хавфсизлик тўғрисидаги 2003-йили қабул қилинган Қонунга мувофиқ маст бўлганини полиция маҳкамаси тасдиқлай олади. Улар, 19-июль куни Пейсли шерифи суди олдида жавоб беради", — дея маҳаллий полиция вакили сўзларини келтиради телеканал.\nШу муносабат билан ортга сурилган парвоз йўловчиларига меҳмонхонадан жой берилган.\nСаудия Арабистонида аёлларга учувчи бўлиб ишлашга рухсат берилди\n22:30 / 14.09.2018\nШотландиядаги фермада тасодифан ўта ноёб «Лэнд Ровер»лар топилди\n23:04 / 06.09.2018\nТрамп Шотландияга гольф ўйнаш учун бормоқчи\n08:39 / 03.09.2018


Атамбаев Путин билан учрашиш учун Санкт-Петербургга йўл олди\n16 май 2021, Тошкент вақти: 13:36\nҚирғизистон президенти Алмазбек Атамбаев (ч) ва Россия президенти Владимир Путин (ў).\nАлмазбек Атамбаев Россия президенти Владимир Путин билан учрашиш учун Санкт-Петербург шаҳрига учиб кетди, дея маълум қилади Қирғизистон президентининг матбуот хизмати.\nРасмий маълумотларга кўра, икки давлат раҳбари учрашувида Қирғизистон-Россия ҳамкорлигининг долзарб масалалари, қўшма лойиҳаларнинг амалга оширилиши ҳамда Евросиё иқтисодий иттифоқи доирасида бўлажак ҳамкорлик масалалари муҳокама қилиниши кутилмоқда.\nАтамбаев ва Путин учрашуви Россия президенти ўзини ёмон ҳис қилаётгани ҳақида гап-сўзлар тарқалган бир пайтга тўғри келди. Аввалроқ Путин режаланган бир неча учрашувни бекор қилган ва 5 мартдан буён оммага кўриниш бермай келаётганди. Бу ҳақда гапирган россиялик расмийлар Путиннинг сиҳати жойида эканини қайта-қайта таъкидлаганлар, бироқ унинг нима учун жамоатчиликка кўриниш бермаётгани юзасидан бирор изоҳ бермаганлар.


2020 йил 16 январь куни тахминан соат 11:30ларда Жиззах вилояти, Зарбдор тумани Янгиҳаёт маҳалласида жойлашган “Gaz manbai” МЧЖга қарашли автомобилларга суюлтирилган газ (пропан) қуйиш шохобчасида портлаш юз бергани хабар қилинганди.\nЎзбекистон Республикаси ИИВ ҳузуридаги Тергов департаменти маълумотига кўра, пропан газ сақланаётган цистерна ёнида, ушбу МЧЖда оператор бўлиб ишлаган 40 ёшли Ш.А. темирларни кесиш мосламаси (болгарка)ни ишлатаётган вақтида чақнаш содир бўлиши оқибатида 2,5 тонна суюлтирилган газ сақланаётган цистерна портлаган.\nНатижада фуқаро 40 ёшли Ш.А. ҳодиса жойида вафот этган, МЧЖ директори 44 ёшли Э.И. эса турли тан жароҳатлари билан шифохонага мурожаат қилган.\nМазкур ҳолат юзасидан Жиззах вилоят ИИБ ҳузуридаги Тергов бошқармаси томонидан Жиноят кодексининг 257-моддаси 2-қисми “а” банди (Меҳнатни муҳофаза қилиш қоидаларини бузиш) билан жиноят иши қўзғатилган.


Kutubxona - Nabi Jaloliddin. Erkagi bor uy (hikoya) / Kiril\nSiz shu sahifadasiz: Nabi Jaloliddin. Erkagi bor uy (hikoya) / Kiril\nМуаллифНаби Жалолиддин Асар номиЭркаги бор уй (ҳикоя)\nТуркумларКутубхона  Xалқлар - Ўзбек/мустақиллик адабиёти Бўлимлар - Сараланмаган  Муаллифлар - Наби Жалолиддин  Услуб - Наср Шакл - Ҳикоялар Ёзув - Кирил\nТилЎзб Ҳажм33KBБезатишUzgen (admin@kutubxona.com) Қўшилган2011/05/21 Манбаhttp://www.ziyouz.com/index...\nЭркаги бор уй (ҳикоя)\nLotin yozuvda Наби Жалолиддин\nДарвозахонадан ирғишлаб кириб келган болакай уй ёнида тарвақайлаб ўсиб, том устигача шохлаб кетган каттакон ўрикнинг остида эринчоқлик билан тимирскиланиб юрган тарғил мушукни кўриб, бир тўхталиб олди. Кейин қўлидаги сумкасини гўё мушукнинг устига ирғитаётгандек қаттиқ силтади ва шу силташ асносида оғзидан ваҳимали бир товуш чиқардики, мушук ҳам ўша товушга ҳамоҳанг равишда «дод»лаб, ўрикнинг икки одам бўйи келадиган шохига сакраб, болага «ҳазилинг қурсин», дегандай қараш қилди-да, бойвучча юриш билан қинғир-қийшиқ шохлар орқали томга ўтиб кетди. Бола ўз қилиғидан завқланди. Аслида бу мушук уларники эмас, қаёқдандир пайдо бўлиб қолгану, бировнинг эътиборидан озор топмагач, томда макон топиб, бола туққан ва шу хонадоннинг салкам аъзосига айланган.\nУйдан чиқиб келган аяси айвонда тўхтаб, унга дакки берган бўлди:\n—Мишиғни қийнамагин-да, ўғлим!\nБолакай сумкасини эркалаш билан у ёқдан-бу ёқка силтаб, сакраганча айвонга — аяси ва сўрида ўтирган холасининг олдига кўтарилди.\n— Ассаломалайким! Келинг, холажон! — деди овози жаранглаб,\n— Ваалейкимассалом. Одобиям бор бу шумтакани, — деб қўйди аяси завқи келиб.\n— Келдийми, полвон? Қани!.. — холаси ўтирган жойида сўрашиш учун кафтини очди.\nБола ўз одатича эркалик билан холасининг кафтига «чарс» эткизиб кафтини урди-да, «қалайсиз?» деб қўйди,\n— Аяжон, — у сумкасини сўри четига қўйиб, чақнаган думалоқ кўзларини аясига тикканча бидиллашга тушди. — Бадал бувага салом берувдим, «Баракалла, ота ўғил, илоҳим, отангга ўхшаган йигит бўгин», деб дуо қилди.\nАясининг меҳри ийди, маъюс кўзлари ёшлангандай йилтираб кетди.\n— Баракалла, ўғлим! — болакайнинг бошини бағрига тортди. — Илойим, Бадал буванинг айтгани келсин! У киши даданг раҳматлини жа яхши кўрарди-да... — дея кўнгли бузилди.\nБадал бува уларнинг уч-тўртта эшик наридаги қўшниси бўлиб, ҳамиша дарвозаси олдидаги ихчам супада қўлидаги беҳи шохидан ясалган қўлбола ҳассасига тираниб, гоҳ нималарнидир пичирлаб, гоҳ ўтган-кетганга гап ташлаб ўтиргувчи, соқоли қордай оппоқ нуроний чол эди. Чол ҳамма нарсани билгувчи, қишлоқдаги ҳар бир ишдан бохабар эди. Барча ўз қилмиши учун у кишидан ҳайиқар, чунки чол айтадигаи гапини ҳаспўшлаб, эзғилаб ўтирмас, дангал айтарди-қўярди. Шунданми, қишлоқ аҳли ҳар бир воқеа-ҳодиса учун орқаворотдан бўлса-да, Бадал буванинг ҳукмини кутарди. Унинг ҳукми эса доимо адолатли бўларди шекилли, барчалари ҳамиша ҳар бир иш учун шу оқсоқолнинг муносабатини билишга уринишарди. Ҳозир қишлоқдошлари наздида оқилу доно бўлган отахонни боланинг отаси ҳақида айтган гапларидан аёлнинг ҳам кўнгли юмшаганди.\nБолакай холасининг доимгидай олқашлари остида кийимларини алмаштириш учун уйиға кириб кетди. Сумка¬сини қўйиб, қўйлагини ечаркан, холасининг хавотирли бир овозда ғўнғираб гапиргани беихтиёр қулоғига тушди.\n— Айвонгача чиқдими, шихтинг қурғур? — сўради холаси аясидан.\nШундагина бола дераза орқали онасининг ҳолатига эътибор берди — у анчагина ғамгин ўтирарди.\n— Бўйнинг узулгир, қўли билан имлаб ташқарига чақирдиям. Кўзларини йилтирашидан тузуккина мосийдиям (маст эдиям) шекилли, итдан бўлган!\nБолакай энди деразага яқинроқ келиб, аяси билан холасининг гапларини диққат билан эшита бошлади. Унинг мурғак қалби онаси билан боғлиқ бирон кўнгилсизлик бўлганини сезганди.\nАяси хижолатли овозда секин-секин гапирарди:\n— Ер ютгур, бир-икки марта ишдан қайтаётганимда-ям сузилиб қаровди. Саломлашиб ўтганимни ўзича тушунган шекилли-да...\n— Кечқурун чиқиб бирга ётайми? — сўради холаси далда берувчи оҳангда.\n— Қўй, эрийни ғаши кемасин тағин.\n— У итвачча яна чиқар ҳали?..\n— Билмадим. Худо сақласин. Кечқурун дод солмоқчиям бўлдим, лекин маҳалла-кўйдан номус қилдим. Барибир, ҳаммаям тўғри тушунмайди, қайтага миш-миш кўпаяди. Ахир болларим бор!.. Ҳаммасига сабаб — уйим-да эркагим йўқлиги. Эркагим бўлса-ю... — аясининг овози чийиллаб кетди, чамаси, у йиғлаб юборди.\nБолакайнинг ҳам кўнгли бузилди, аясига жуда-жуда раҳми келиб кетди, дадасини эслаб ўксинди. Шу ҳиссиётлар орқасидан «ким бўлдийкин у одам?», дея ўйлаб қолди. «Кечаси бизникига кирадиган қайси харамийкин? Ҳали у эркаги йўқ уйга кирарканми? Бизи уйни эркаги йўқми?.. Мен-чи?!.. Йўқ, аяжон, бизникидаям эркак бор, ҳа, бор, аяжон!» Болакай эндигина бешинчи синфда ўқирди, айни дамда эса худди катталардай фикр юритар, айниқса, аясини хафа қилганлардан ўч олиш истаги унинг томирларидаги қонни чинакам йигитларникидай оловлантирмоқда эди. «Фақат ким бўлдийкин у ит?! Ҳа, майли, кечқурун билиб оларман. Кўрсатиб қўяман мен унга бировникига кириш қанақа бўлишини!» У уйларига кирган одам ким эканлигини аясидан сўрашга уялди. Ўзича қатъий бир қарорга келди-да, шаҳд билан ташқарига чиқди.\nАяси товуқ боқамиз деганидан кейин катак қилиш учун бир талай гувала қуйиб ташлаганди. Ҳозир ана ўша яқиндагина қуйилган гувалалардан иккитасини олиб, ўрик остига келтирди. Бу орада холаси чиқиб кетаркан, «ҳой, гувалачи, бизникигаям ўтгин», деб қўйди эрка бир овозда. Унинг қилаётган ишига эътиборсиз назар ташлаб қўйган холаси тугул аяси ҳам «ёш бола ўйнаяпти-да», дея ўйлаганди, холос. У эса ўйнамаётганди, ўз наздида, кечқурун бўлажак «жангга» ҳозирлик кўраётганди. Унинг болалик шўхликларию шумликлари тўлган миясига айни дамда тунда уларникига кирган ўша одам ким эканлигини билишу, у харамининг боплаб адабини бериб қўйиш хаёли ўрнашиб қолганди, Шу ниятда ўрик остига иккита гувала олиб келгач, яна аллақаерларни тимирскиланиб, аяси бозордан пиёзу картошка ташигувчи сунъий ипдан тўқилган халта ва арқон топиб келди. Гувалаларни халтага солиб, арқонни белига ўради-да, тирмашиб, ўрик устига чиқа бошлади.\nЎрикнинг йирик шохлари ҳам бир нечта бўлиб, улар қинғир-қийшиқ бесўнақай, ғадир-будир танаси қорайган ва дағаллигидан болакайнинг нозик танасини, ҳатто, кийими устидан-да, шилиб юборгудай эди. Одатда, қари ўрикларнинг майда шохлари худди чакалакзор бўтала-рига ўхшаб, бир-бирларига чирмашиб кетади. Шунинг учун ўрикнинг барглари ҳам кўп, яъники ғуж-ғуж бўлади. Болакай қўлидаги халтани қуриган кичикроқ бутоққа иларкан, ўша қалин барглар орасидан ҳовли этагидаги деворни кўриш учун бирон туйнук ахтарди. Бироқ ростдан ҳам барглар шу қадар қалин эдики, қани энди де¬ворни кўриб бўлса. Барибир ҳовли томондаги девордан ошиб киради, дея ўйлади бола, дарвоза тарафдан ўлсаям ўтолмайди. Шуларни ўйларкан, халтани яна қўлига олиб, эҳтиёткорлик билан уйнинг томи устига эгилган йўғон шох тепасига ўтди. Аслида бу кекса ўрикнинг ҳар бир шохи таниш бўлганидан бола учун унинг устида юриш унчалик қийин эмасди. Ҳар йили ўрик пишиғида бу ўрикнинг устига неча бор чиқиб-тушган ва шунинг учун қайси шохда оёқни қаерга қўйишни яхши биларди. Ҳозирги эҳтиёткорлиги эса қўлида юки борлигидан эди. У ўша шохнннг ўртасида, яъни ҳовлининг этагидан келувчи одамнинг айнан устини мўлжаллаб тўхтади ва халтани яна бутоққа илди. Белидаги арқонни ечиб, тахлади-да, учи синган калта шохга бир бор айлантириб осиб қўйди. Ўрикдан тушиб, ҳовли томонга ўтди ва деворнинг одам ошиши мумкин бўлган жойини чамалади-да, ўз фикрига яна бир бор ишонч ҳосил қилгач, ортига қайтди. Энди унинг бирдан-бир ташвиши тунги уйқуни енгиш эди. Уларникига кирадиган ҳалиги номаълум одам барибир ярим кечасидан аввал келмаса керак. Чунки у ҳам худди ўғрилар каби бехатарроқ пайтни пойлаши аниқ Унгача эса болакай донг қотади. Энг алам қиладиганиям шу. Кўпинча телевизорда бериладиган кечки киноларни роса пойлай-пойлай, эндигина бошланай деганда, ҳатто, синглисидан олдин ухлаб қолади. Бу тирмизак синглиси кичкина бўлгани билан китоб ўқишни, айниқса, эртақларни шунақаям яхши кўрардики, катта уйга кириб олиб ўқигани-ўқиган. «Ухлайсанми-йўқми», дея ҳатто, аяси ҳам пинакка кетиб қолади. Айтгандай, эртакни эсладими? Қайсидир эртакда ўқиганмиди ёки синглисидан эшит-ганмиди, ҳўллас, ундаги қаҳрамонлардан бири кечаси ухлаб қолмасликнипг чорасини топади. Бола ўз топқирлигидан қувониб, жилмайди. Оғриса-чи?! — ўйлади кейин, ҳа нима, ухлаб қолмаса бўлди-да. Оғриқка чидайди, ахир у эркак киши-ку! Бу уйнинг эркаги борлигига аясини ишонтириши учун ҳам чидаши шарт.\nЁтар пайти аяси синглиси иккаловининг рангли қаламларини тарошлаб берадиган пискани доимги жойи бўлмиш токчага ёзилган газета тагидан олди-да, кўрпасига кирди. Аясн чироқни ўчириши билан ёнбошлаб, чап оёғининг товонини айвондан тушиб турган чироқ ёруғига тутди. Тишларини бир-бирига қаттиқ босиб, писка билан товонининг икки энлик чамаси жойини тилиб юборди. У кутганча оғримади. Қон чиқишини бирпас кутиб турди, ҳатто, кесилган-кесилмаганлигини тезроқ аниқлаш учун бармоқлари билан бир-икки уқалади ҳам. Қон чиқиши ҳамоно боя ошхонадан олиб кириб қўйган тузни жароҳатига босди-да, лабини тишлаб, кўзларини юмди. Бир лаҳза ўтар-ўтмас, жароҳати жазиллаб ачиша бошлади. Бола эмасми, бир муддат ўз мақсадипи ҳам унутиб, тўлғанди, билинар-билинмас ингранди. Бир оз бўлса-да, оғриқни қолдириш учун кўрпа остида туриб жароҳатини пуфлай бошлади. Аяси ҳали ухламаганди, шу боис ўғлининг безовталигини пайқади.\n— Нима қиляпсан, болам? — дея сўради у ўртадаги синглиси оша бўйларкан.\nБола ўшандагина сергак тортди, шошиб ўзини ўнглади-да, «ҳеч нарса», деди хотиржам овозда.\nЛекин барибир уйқу зўр келди. Оёғининг ачишиши пасайдими ёки шунчалар толиққанмиди, тез орада донг қотиб ухлаб қолди.\nЭрталаб аясининг овозидан уйғонди. У одатдагидек «мактабга кеч қоласан», дея кетма-кет такрорлар ва бу орада ўз юмушларини ҳам бажарарди. Болакай ўрнидан туриб, эшик томонга дастлабки қадамини қўйиши ҳамоно чап оёғининг товони зирқираб кетди ва шундагина тундаги уринишларини эслади. Оғриқни унутиш учун жароҳатли товонини кўтарганча тек тураркан, ҳалиги одам кирмадимикин ишқилиб, деган ўй урилди миясига ва ухлаб қолгани алам қилиб, афти тиришди. Бир нималар дея сўкинганча, ухлаб қолганига гўё оёғи айбдордай товонини полга кетма-кет қаттиқ босди. Энди оғриқ унчалик сезилмасди. Уй эшигидан чиқаркан, сўрида ўтирган холасига кўзи тушди, ювуқсиз ҳолда у билан кўришишга уялди-да: «Келинг, хола» деганча шошиб ҳовли томонга юрди. Холаси бепарвогина: «Ҳа, турдингми, полвон?» деркан, шу ондаёқ жиянини унутиб, опасига айтмоқчи бўлиб турган гапида давом этди:\n— Яхши, бугун чиқмабди, ер ютгур! — деди у овозига бир оз сирли тус бериб. — Ажабмас, инсоф бериб, қайтиб қадам босмаса.\nБолакай холасининг бу гапларини уйнинг муюлишига етганда эшитди. «Хайрият, бу кеча чиқмабди, харами!» — дея хурсанд бўлиб, енгил нафас олди.\nБола кун бўйи кечқурун ухлаб қолмаслик чорасини қидирди. Ҳатто, мактабда ҳам хаёлидан шу нарса кетмай юрди. Ухлаб қолмаслик чорасини излаб бош қотиргани сайин ҳалиги одамнинг кимлигини билиш иштиёқи кучайгандан-кучаяверди. Барибир адабини беради у ифлосни!..\nОдатда, аяси кун бўйи майда-чуйда ишлар билан тиним билмаганиданми, кечқурун тўққиз бўлмаёқ мудрай бошларди. Бу кеч аясининг айнан шу одати болакайга қўл келди. Аясининг чарчаганини баҳона қилиб, китобга мук тушган синглисини ҳам тезроқ ётишга қистай бошлади. Нияти нима қилиб бўлса ҳам аясига сездирмай эртароқ ташқарига чиқиб олиш эди. Бўлмаса, яна ухлаб қолади. Синглисини китобдан айириб ухлатгунча, соат ҳам ундан ўтиб кетди. Ўрнидан туриб, ёнбошлаб олиб пинакка кетган онасини уйғотди.\n— Чироқни ўчирворайми, ая?\nБола чироқни доимо аясининг ўзи ўчиришини ва ун¬дан олдин катта уйга кириб, кўйлагини алмаштириб чиқишини жуда яхши биларди. Ҳозирги сўрови эса унинг шунчаки болаларча хийласи эди.\nАёл уйқусираб ўрнидан тураркан, «ётавер, ўғлим, ўзим ўчираман», деб қўйди. Бола эса аясининг кўзи тушишини мўлжаллаб ўз кўрпасига кирди. Аяси катта уйга ўтиши билан ўрнидан туриб, ҳали ўрамоқлаб қўйган тўшакни ўз кўрпасига худди одам ётгандай қилиб жойлади-да, аста юриб ташқарига чиқиб кетди. Аяси катта уйдан қайтиб, у томонга бирров кўз ташлади-да, ётганлигига ишонч ҳосил қилгач, эшикни ичкаридан занжирлади ва чироқни ўчириб, жойига ётди.\nБола иложи борича товуш чиқармасликка уриниб, ўрикка тирмашди. Бизга таниш йирик шохнинг арқон ва гувала солинган халта илинган қисмига етиб, арқонни олди. Бир қўли билан шохни қучоқлаб ётаркан, иккинчи қўли билан арқонни бели ва елкаси оша ўрик шохига қўшиб ўрай бошлади. Унинг бу эҳтиёткорлиги мабодо ухлаб қолса, пастга қулаб тушмаслик учун эди. Арқонни ўраб бўлгач, иккинчи қўли билан ҳам ўрик шохини қучоқ¬лаб, қулайроқ жойлашиб олди-да, ўнг юзини шохнинг ғадир-будир танасига қўйди...\nОрадан қанча вақт ўтди, билмайди, бир маҳал елкасига алланарсанинг енгил урилишидан чўчиб, уйгониб кетди. Бу тунги санқишларидан қайтаётган томда яшовчи дайди мушукнинг оёқлари эди. У ҳар куни неча бор ўтгувчи, ўзи учун йўлак вазифасини ўтагувчи шох устида ётган одамни пайқаб-пайқамай сакраб юборганди. Бола уйғондию, қаерда ётганлигини илғай олмай, атрофидаги қоронғилиқдан юрагини бир лаҳза ваҳм босди. Ўзининг қаерда эканлигини эслагач эса дағал ўрик шохи ботиб, юзи, елкасию кўкраги ва қўл-оёқлари увишиб қолганлигини сезди. Улар шу қадар зирқираб оғрирдики, бола эмасми, уйқуси қаттиқлигидан бу азобларни аввалроқ ҳис қилмаганди. У қўлларининг увишганини ёзишга уринаркан, туйқус пастдаги одам шарпасини пайқади. Пайқадию, сергак тортиб, ўзини бу ёқларга элтган мақсадини эслади. Пастдаги одам айвонга яқинлашаркан, бола уни танишга уриниб, қаттиқроқ тикилди. Ие, бу синфидаги Шоди манқанинг дадаси-ку! Ўйлари буларникидап уч-тўртта эшик нарида. Вой, тракторчи алкаш-эй! Ўзи ўғлини ҳамма манқа, деб эрмақлаб юрсаю, сен бировни уйига кирасанми! Ҳу, аблаҳ алкаш! Бу унинг болаларча тўпори ғазаб билан ғўлдирашлари эди. Бу орада Шоди манқанинг дадаси айвон четига етиб, қўлидаги майда тошми-кесакними эҳтиёткорлик билан дераза ойнасига отарди. Деразанинг бир-икки тиқирлашидаёқ ичкаридан аясининг саросимали юзи хира кўринди. «Тунги меҳмон» тузуккина ичиб олган шекилли, тебраниб, қўли билан аясини ташқарига имлай бошлади.\nБола шу ерда туриб ҳам аясининг уй ичида нима қилишини билмай, безовта типирчилаётганини сезиб турарди. Шу билан бирга анови алкаш бировнинг уйида худди ўз уйида юргандай бемалол санқишидан ғазабланар, қанийди каттароқ бўлсаю, уни бўғиб ташлашга ҳам тайёр эди. Барибир унга кўрсатиб қўяди бировнинг уйига кириш қанақа бўлишини. У эҳтиёткорлик билан ёнидаги халтага қўлинн тиқиб, гувалалардан бирини олди. Уии қўлида маҳкам ушлаб олгач, ҳамон айвон четида ғимирлаётган Шоди манқанинг дадасига бирпас қараб турди. Сўнг кескин бир томоқ қирди. Шоди манқанинг дадаси бир сесканиб тушди-да, шошиб ўзини қоронғига олиб, у ёқ-бу ёққа олазарак аланглади. Бу бола учун айни муддао бўлди, чунки у боланинг шундоққина остида турарди. Бола қўлидаги гувалани роса мўлжаллаб олгач, «тунги меҳмон»нинг бошига отди. Ҳали яхши қуримаган гувала «гурс» этиб унинг бошига тегди ва бўлиниб ҳам кетди. У «их», дедию ерга ўтириб қолди. Ўша аҳволда бирпас пишиллаб тургач, олдинига бир неча қадам эмақлади, кейин эса букчайиб гандирақлаганча ҳовлинииг этагига югуриб кетди.\nБолакай ўзини шоша-пиша арқондан бўшатаркан, бир пайтнинг ўзида аясини ўйлар, шўрлик онаизори ташқаридаги гурсо-гурсларни эшитиб, юраги ёрилгудай бўлиб турганлигини ҳам қалбан, ҳам ақлан ҳис этарди. Шу боис ҳам тезроқ пастга тушишга, тезроқ аясининг кўзига кўринишга уринарди. Чунки ўзининг ташқарида, янаки ўрик устида эканлиги аясининг, ҳатто, тушига ҳам кирмаслигини яхши билар, илло кўрпа остидаги думалоқланган тўшак бу дунёдан бехабар пишиллаб ухлаётган ўғилчаси мисолида эди.\nРостдан ҳам айни замонда уй ичида ўтакаси ёрилгу¬дай бўлиб титраганча дераза ортига олазарак боқаётган аяси ташқарида нима бўлаётганлигини тушунмас, ўғлининг ўрнига қараш эса хаёлига ҳам келмасди. Қўрқув ичида ҳамон дераза олдида тураркан, ташқаридаги қоронғилиқ қаъридан ёруғ сари чиқиб келаётган ўғлини кўриб турса ҳам, аввалига пайқамади, лаҳза ўтар-ўтмас, жилмайганча айвонга кўтарилаётган болакай ўз ўғли эканлигини билдию «вой, ўлай! вой, ўлай!» дея боласининг кўрпаси томон ташланди. Кўрпани қайириб, ўғлининг ўрнида ўралган тўшакни кўргач: «Болам!..» деб салкам қичқириб юборди. Энтикиб эшик сари отилди, занжирини тушираркан, тилидан фақатгина «ўғлим, болам», деган сўзлар учар ва шу билан бирга қўрқувдан карахтланган мияси бўлиб ўтган воқеани тушуниб борарди.\nУлар айвон ўртасида учрашдилар. Болакай ҳамон жилмайиб турар, аяси эса уни қучоқлаб юз-кўзидан ўпаркан, йиғлар ва ҳансирай-ҳансирай сўзларди:\n— Айланай қўриқчи боламдан! Уйими эркаги бўп қоган боламдан ўргилай! Уйимга дарвоза бўп қоган ўғлим мени!.. — аёл бу гапларни дил-дилидан ўртаниб айтар ва ҳозирги кўз ёшларию ўртанишлари ила бева аёлларга хос бир неча йиллик аламлари, ҳатто, кўргиликлари бағридан сидирилиб чиқиб кетаётгандек эди. Борки армонлари, ўксинишлари мана шу кичкинагина ўғилчасининг бир неча дақиқалик журъати туфайли бутунлай йўқ бўлиб бораётгандек эди...\nЎша кунларнинг бирида болакай яна мактабдан қайтарди. Ўз супасида одатдагидек жилмайгандай ўтирган Бадал буванинг рўпарасига келганда қойиллатиб салом берди.\n— Ваалейкимассалом, — деди отахон овозига қойил қолаётгандек тус бериб. — Баракалла ота ўғил! Ҳақиқий эркак!..\nШу пайт нарироқдаги дарвозадан боши боғланган Шоди манқанинг дадаси тамаки тутатганча чиқнб келди. Беихтиёр Бадал бувага кўзи тушдию, бир ғалати бўлиб олди. Чамаси отахонга рўпара келиши унинг хаёлида ҳам йўқ эди.\n— Бошинг тузукми ишқилиб? — деди Бадал бува кинояомуз оҳангда.\nТракторчи индамади. Чолга норози қиёфада бир қаради-да, «қайданам чиқдим», дегандай силтаниб ортига қайтди.\n— Эркаги бор уйни деволидан ошмагин-да!.. — деб қўйди отахон зарда билан.\nБу маҳалда бола ўз дарвозасидан кириб бормоқда эди. У ичкари кириб дарвозани ёпди-да, елкаси билан ҳам итариб, зичлаб қўйди.\nШу пайт рўпарасида ўйнаётган синглисининг оёғи остида ўралашиб юрган мушукка кўзи тушди. Лекин бола одатдагидек уни қўрқитмади, унга қараб билинар-билинмас жилмайиб, синглисининг пахмоқ сочларини бармоқлари билан енгил тўзғитиб қўйди. Сўнг елкаларини кўтариб у ёқ-бу ёққа қаради. Айвондаги сўрида унга кулимсираб боқиб турган аяси ва холасини кўриб, маъноли томоқ қирди-да, мардона юриш билан улар томонга йўналди.\n"http://www.kutubxona.com/wiki/index.php?title=Nabi_Jaloliddin._Erkagi_bor_uy_(hikoya)_/_Kiril&oldid=13547" dan olindi\nTurkumlarAsarlarOʻzbek mustaqillik adabiyotiSaralanmaganNabi JaloliddinNasrHikoyalar\tAdabiy Shakllar


Ўзбекистон Республикасининг “Коррупцияга қарши курашиш тўғрисида”ги Қонуни\n23/12/2019 rsemComments Off on Ўзбекистон Республикасининг “Коррупцияга қарши курашиш тўғрисида”ги Қонуни\n2017 йил 03 январь куни Ўзбекистон Республикасининг “Коррупцияга қарши курашиш тўғрисида”ги Қонуни қабул қилинганини, ушбу қонун 6 боб, 34 моддадан иборат бўлиб, қонуннинг 3-моддасига, яъни коррупция — шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб моддий ёки номоддий наф олиш мақсадида қонунга хилоф равишда фойдаланиши, худди шунингдек бундай нафни қонунга хилоф […]\n19/12/2019 26/12/2019 rsemComments Off on Литва Республикасининг Вильнюс шаҳрида жойлашган Литва полицияси криминалистик марказига хизмат сафари тавсилотлари\n18/12/2019 18/12/2019 rsemComments Off on Коррупция ва унга қарши курашишнинг аҳамияти\nКоррупцияга қарши кураш сиёсати ва амалиёти\n18/12/2019 rsemComments Off on Коррупцияга қарши кураш сиёсати ва амалиёти\nКоррупция-мансаб мавқеидан шахсий мақсадларда фойдаланиш билан боғлиқ бўлган жиноят ҳисобланади. Коррупция фаолияти хуфёна иқтисодиётнинг асосий турларидан бири ҳисобланади. Аксарият ҳолларда коррупция деганда давлат амалдорлари томонидан шахсий манфаатларни кўзлаб, бойлик ортириш мақсадида фуқаролардан пора олиш, қонунга хилоф пул дарамадларини қўлга киритиш тушунилади. Аммо, умуман олганда, давлат амалдорларигина эмас, балки, масалан, фирмаларнинг менежерлари ҳам коррупцияга доир муносабатларнинг […]\nКоррупциянинг тарихий илдизлари ва унга қарши кураш.\n17/12/2019 rsemComments Off on Коррупциянинг тарихий илдизлари ва унга қарши кураш.\nКоррупция –– бу жамиятни турли йўллар билан исканжага оладиган даҳшатли иллатдир. Мазкур иллат демократия ва ҳуқуқ устуворлиги асосларига путур етказади, инсон ҳуқуқлари бузилишига олиб келади, бозорлар фаолиятига тўсқинлик қилади, ҳаёт сифатини ёмонлаштиради ва одамлар хавфсизлигига таҳдид соладиган уюшган жиноятчилик, терроризм ва бошқа ҳодисалар илдиз отиб, гуллаши учун шароит яратиб беради. Таъкидлаб ўтиш ўринлики, ушбу зарарли […]\n11/12/2019 rsemComments Off on Коррупцияга қарши кураш бугунги кун давр талаби\nИнсонни қийин аҳволга туширадиган, руҳан эзадиган ҳолатлар ичида энг оғири адолатсизлик, десак хато бўлмаса керак. Унинг бир илдизи коррупция билан боғлиқ бўлиб, бу шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб, моддий наф олиш мақсадида қонунга хилоф равишда фойдаланиши ифодаланади. Президентимиз Шавкат Мирзиёев халқимиз азалдан юксак қадрлаб келадиган, ҳамма нарсадан […]


Ўзбек муҳожирлари орасида қирғиз паспортига талабгор кўпайди\nРоссияда ишга ўрнашмоқчи бўлган ўзбекистонлик ва тожикистонлик меҳнат муҳожирлари Қирғизистон паспортини олаётгани кузатилмоқда. Айрим мутахассислар бу ҳолни Қирғизистон миллий хавфсизлигига таҳдид сифатида баҳолаяптилар.\nҚирғизистонлик Айбек олти йилдан буён Москвада қурувчи бўлиб ишлаб келади. Унинг айтишича, кейинги пайтларда Россияда ишлаётган ўзбекистонлик ва тожикистонлик муҳожирлар орасида Қирғизистон паспортига талаб кучайган.\n- Бизнинг паспорт билан ишга ўрнашиш осон. Қирғизистон Евросиё иқтисодий иттифоқига киришидан аввал ҳам, қўшилганидан кейин ҳам қирғиз паспортини ўзбек, тожиклар кўп олаётганини эшитяпмиз. Масалан, Москвадаги Қозон вокзалида истаган ҳужжатни ясаб беришади. Уларда бизнинг ID картани тайёрловчи аппаратлар ҳам бор экан, - дейди Айбек Озодликнинг қирғиз хизматига берган суҳбатида.\nМосквадаги Қозон вокзалидан ташқари метро бекатларида ва кўчаларда ҳам “паспорт қилиб бераман” деб, хизматини очиқ таклиф қилувчиларни учратиш мумкин. Уларнинг хизматидан фойдаланувчилар орасида Қирғизистон фуқаролари ҳам бор.\nАйни пайтда Қирғизистон Евросиё иқтисодий иттифоқига қўшилганидан бошлаб қалбаки паспорт ясатувчилар кўпайиши мумкинлиги юзасидан хавотирлар янграй бошлади. “Жани муун” ҳаракати етакчиси Мавлян Асқарбековга кўра, бу ҳол Қирғизистоннинг миллий хавфсизлиги учун таҳдиддир:\n- Қирғизистон Евросиё иқтисодий иттифоқига қўшилганида бу тенденция кучайди. Ўзбекистон билан Тожикистон иттифоққа қўшилмагани боис у давлат фуқаролари иттифоқдагилар учун кўзда тутилган енгилликлар билан ишлашни истайди. Бу ҳолдан чиқишнинг бир йўли – арзон, қалбаки паспорт сотиб олиб, ишга жойлашишдир. Бу кўринишни йўқ қилиш учун паспорт чиқариш, паспорт беришда зарур ишларни олиб бориш, бу соҳада ислоҳот ўтказиш керак. Акс ҳолда, бу мамлакат миллий хавфсизлиги учун хатар туғдиради, - дейди Мавлян Асқарбеков.\nИчки ишлар вазирлиги маълумотига кўра, ўтган йилдан буён 40 минга яқин одамга ноқонуний паспорт берилган. Қирғиз паспортини қочқинликда юрган қозоқ муҳолифати вакили Мухтар Аблязов, жиноят олами етакчиси сифатида танилган грузиялик Роман Барбакадзе ҳам олгани маълум бўлган.\nҚирғизистон Ички ишлар вазирлиги аввалроқ фуқаролар исм-фамилиясини ўзгартириб, ноқонуний паспорт олиш учун 200 доллардан 1500 долларгача пора таклиф қилишини маълум қилган.\nДавлат қайд хизмати тарқатган маълумотларга кўра, ўтган йили Қирғизистонда 495 мингдан зиёд паспорт берилган. Унинг 3500 дан кўпроғи ички ID паспорт, қарийб 195 минги умумфуқаровий, яъни хорижга чиқиш учун мўлжалланган паспортдир.\nШунингдек, 2014 йилда 3 мингдан кўпроқ одам Қирғизистон фуқаролигини олгани маълум. Уларнинг аксарияти ўзбекистонлик ва тожикистонликлардир.\nДавлат қайд хизмати қошидаги Фуқароларни рўйхатга олиш департаменти вакили Асқат Тўйгўжўевга кўра, бошқа давлат фуқаролигидан чиқиб, Қирғизистон фуқаролигини олмоқчи бўлганларга паспорт қонун доирасидагина берилади:\n- Бошқа давлат фуқаролари Қирғизистонда фуқароликни махсус қонун, Президент буйруғи билангина олишади. Қонунда махсус тартиблар кўрсатилган. Масалан, Қирғизистон фуқаролигини олганларнинг асосий қисми ўзбекистонлик ва тожикистонликлардир. Тожикистон билан мамлакатимиз ўртасида махсус шартнома бор. Ўзбекистон билан эса йўқ. Ана шу шартномага асосан саноқли одамгина Қирғизистонга кўчиб келиши билан фуқаролик олиш учун ҳужжат топшириши мумкин. Қолганлари мамлакатда беш йил яшаганидан сўнг фуқаролигини алмаштира олади, - дейди Асқат Тўйгўжўев.\nШу йилнинг 1 январидан бошлаб Россия ўз ҳудудига Қирғизистон фуқароларининг ички паспорт билан киришини таъқиқлаган. Кейинчалик расмий Бишкек илтимосига кўра бу қарор ўзгартирилган. Ҳозирда Қирғизистон фуқаролари Россия Федерацияси ҳудудига ID карта билан кира олади.\nАрманистон, Белорус, Россия ва Қозоғистон дохил Евросиё иқтисодий иттифоқига 2015 йил майидан бошлаб Қирғизистон ҳам тўлақонли аъзо бўлган.


Японияда шифокорлар Олимпиадани бекор қилишни сўрашмоқда — Sof.uz\nЯпонияда шифокорлар Олимпиадани бекор қилишни сўрашмоқда\n28.05 18:25 64 Ўзбекистон\nЯпония шифокорлари ассоциацияси президенти Уеяма Наото мамлакатда коронавирус эпидемиясининг 4 тўлқини туфайли Токио Олимпиадасини бекор қилишни илтимос қилди дея хабар беради "Trthaber" ахборот агентлиги.\nЯпония шифокорлари ассоциацияси президенти Уеяма Наото матбуот анжуманида Токиога 100 мингга яқин одам, шу жумладан, расмийлар ҳамда ходимлар йиғилишини инобатга олиб, ҳозирги кунда COVID-19 билан боғлиқ ҳолатлар ўсиб бораётганини таъкидлаган.\nЭпидемиянинг тўртинчи тўлқини Японияда содир бўлганини таъкидлаган Уеяма турли минтақаларда мавжуд бўлган COVID-19 нинг бошқа штамплари Японияга кириб келиши мумкинлигидан хавотир билдирган.\nУеяма икки ҳафтага яқин бўладиган Токио ўйинларини бекор қилишга чақирган ва "эҳтимол вируснинг мутлақо янги варианти пайдо бўлиши" эҳтимолини истисно қилмаслик кераклигини айтган.\nҒарбдаги ривожланган мамлакатлар билан таққослаганда мамлакатда эмлаш ставкалари керакли даражага етмаганлигини таъкидлаган Уеяма, мусобақани ушбу шароитда ташкил этиш "Олимпия спортчилари соғлиғи учун масъулиятсизлик" бўлишини таъкидлаган.\nХалқаро Олимпия Қўмитаси(ХОҚ) вице-президенти Жон Коуц ўтган ҳафта бўлиб ўтган онлайн пресс-конференсияда, Токиода COVID-19га қарши фавқулодда ҳолат жорий қилинган бўлса ҳам, ХОҚ Японияни мусобақани ташкил қилишда қўллаб-қувватлаб келаётганини эълон қилган.\nИлгари 2020 йил 24 июл-9 август кунлари ўтказилиши режалаштирилган ва эпидемия сабабли қолдирилган Олимпия ўйинлари 2021 йил 23 июл-8 август кунлари ўтказилишига қарор қилинган эди.\nСўровномада қатнашганларнинг (респондентлар) 59,7 фоизи мамлакат бўйлаб тарқалган COVID-19нинг 4 тўлқини туфайли Токио Олимпиадасини бекор қилиш керак, деб ҳисоблаган.


Хаага Халқаро Адолат Судида Исроил томонидан Иордан дарёси ғарбий соҳилига “хавфсизлик девори” қурилиши қонунийлиги масаласи кўриб чиқилмоқда.\n08 март 2021, Тошкент вақти: 20:40\nБугун судда Иордания вакиллари чиқиш қиладилар. Хабарларга кўра, Иордания вакиллари “хавфсизлик девори” қурилишига қарши эканликларини билдирадилар. Оммон расмийларига кўра, деворнинг қурилиши Яқин Шарқдаги вазиятни издан чиқариши мумкин.\nКеча судда Фаластин вакиллари девор қурилиши баҳонасида Исроил Фаластин ерларини ўзлаштириб олаётганлигини билдирган эдилар. Исроил расмийлари Хаага Халқаро Адолат Суди йиғилишида иштирок этишдан бош тортмоқдалар.


Бошлиқ билан фаррош чойхонада ушланди. Нега? - Huquq.uz\nБошлиқ билан фаррош чойхонада ушланди. Нега?\n11:12 - 02.03.2021\nШерқобил Тоғаев 2019 йилнинг 15 мартидан Оҳангарон тумани тиббиёт бирлашмаси бошлиғи вазифасида ишлаб келган. Яхшигул Аҳмедова эса бирлашманинг терапия бўлимида ҳамшира эди. Аслида Я.Аҳмедова туғруқ таътилида бўлган Соҳиба Самиеванинг ўрнида ишлаётган эди. Вақти келиб, С.Самиева таътилдан қайтади. Агар Ш.Тоғаев вазифасига виждонан ёндашиб, Я.Аҳмедовани бирлашмадаги бошқа бир бўш иш ўрнига ўтказиб қўйганида иккала ҳамшира ҳам тинчгина ишлаб юраверар эди. Қолаверса, муассасанинг бошқа бўлимида иш ҳам бор эди. Лекин Ш.Тоғаев мансабидан ўз манфаати йўлида фойдаланишни мақсад қилади.\nС.Самиеванинг туғруқ таътилидан қайтиши Ш.Тоғаевга қўл келади. У бирлашмада фаррош бўлиб ишлаб келаётган Фарҳод Алимовни ишга солади. У орқали Яхшигулга талабини етказади, яъни муассасада ишлашни хоҳласа «харажати»ни бериши лозимлигини айтади. Жабрланувчи ўша пайтда унинг талабига кўнган бўлса-да, бундан норози бўлиб, департаментнинг Оҳангарон шаҳар бўлимига мурожаат қилган. Департамент ходимлари январь ойида ўтказган тадбирда Ф.Алимов Я.Аҳмедовадан 200 АҚШ долларини олаётган вақтда ушланди. Суриштирув жараёнида Ф.Алимов қилмишидан пушаймонлигини билдириб, пулни Ш.Тоғаевга беришини ҳамда тадбирда иштирок этишини айтди.\nЭртаси куни Ф.Алимов ҳудуддаги чойхоналардан бирида Ш.Тоғаев билан учрашди. У Яхшигулдан олган пулини бошлиққа берган пайтида Ш.Тоғаев ҳам ашёвий далиллар билан қўлга олинди.\nЖиноят ишлари бўйича Оҳангарон шаҳар судининг ҳукми билан жиноятга қўл урган икки шахс айбдор деб топилди. Унга кўра Ш.Тоғаев уч йилга озодликдан маҳрум қилинди. Ф.Алимовга эса уч йил озодликни чеклаш жазоси тайинланди.


«Локомотив» Дубайдаги сўнгги назорат ўйинини «Краснодар»га қарши ўтказади » Ўзбекистон янгиликлари – Zamin.uz\nЯнги мавсумга тайёргарлик доирасидаги илк хориж йиғинини БААнинг Дубай шаҳрида ўтказаётган Тошкентнинг “Локомотив” клуби мазкур ўқув-машғулот йиғини доирасидаги сўнгги назорат ўйинини 22 январ куни Россиянинг “Краснодар” клубига қарши ўтказади.\n“Краснодар” жамоаси шу номдаги шаҳар шарафини ҳимоя қилади. Унга 2008 йилда асос солинган. Лақаби – “буақалар”, “қора-яшиллар”. Жамоа ўтган мавсумда чемпионатни 4-поғонада якунлашга муваффақ бўлди. Сўнгги йилларда “Краснодар” Россияда етакчи жамоалар қаторига қўшилишни уддалай олди. Натижада клуб тез-тез Еврокубокларда қатнашиш имкониятига эга бўлмоқда.\nТаъкидлаш жоизки, “Локомотив” ва “Краснодар” шу пайтга қадар ҳеч ҳам ўзаро тўқнаш келишмаган. Эртанги ўйин ҳар икки жамоа учун дастлабки қарама-қаршилик бўлади. Ўйин 22 январ куни Абу-Дабидаги New York University Abu-Dhabi стадионида бўлиб ўтади. Учрашувнинг бошланиш вақти – 18:00.\nЯнгиликлар » Спорт » «Локомотив» Дубайдаги сўнгги назорат ўйинини «Краснодар»га қарши ўтказади\n14:26 “Локомотив” Минск шаҳрида иккинчи даврага тайёргарлик кўради\n09:35 «Краснодар» Одил Аҳмедовни табриклади (Видео)


ПЕНСИЯ жамғармаси томонидан молиялаштириладиган давлат пенсиялари, ижтимоий нафақалар, компенсациялар ва бошқа тўловларни тўлаш тижорат банки ва бошқа ихтисослашган ташкилотлар томонидан амалга оширилади.\nПЕНСИЯ ва нафақаларни маҳалла фуқаролар йиғини биноси ёки фуқаронинг яшаш манзилига етказиб бериш шартларидан келиб чиқиб, хизмат ҳақи пенсия ва нафақалар тўланадиган (етказиб берилган) сумманинг 1%игача миқдорда бўлиши мумкин. Пенсия ва нафақаларни етказиб бериш билан боғлиқ харажатлар Пенсия жамғармаси ва республика бюджети томонидан тўлаб берилади.\n2022 йил 1 июлдан бошлаб\nФУҚАРОЛАРДАН меҳнат стажи, иш ҳақи, олий таълим муассасаларидаги ўқиш ҳамда ҳарбий хизмат даври тўғрисидаги ҳужжатларни талаб қилиш бекор қилинади. Давлат пенсияларини тайинлаш учун фуқаролардан фақат паспорт ёки идентификация ID-картаси талаб этилади.\nДАВЛАТ ПЕНСИЯЛАРИНИ тайинлаш «Ягона меҳнат миллий тизими» идоралараро дастурий-аппарат комплексига (ЯММТ ИДАК) киритилган электрон маълумотлар асосида амалга оширилади. Меҳнат стажи, иш ҳақи, олий таълим муассасаларидаги ўқиш ҳамда ҳарбий хизмат даври тўғрисидаги ҳужжатлар Пенсия жамғармаси томонидан ЯММТ ИДАКдан фойдаланган ҳолда электрон маълумотлар алмашинуви асосида олинади.\nПЕНСИЯГА чиқиш ҳуқуқи пайдо бўлган чоғида ишламайдиган фуқаролар ўзларининг меҳнат дафтарчаларидаги меҳнат стажи тўғрисидаги маълумотларни ЯММТга киритиш учун бандликка кўмаклашиш марказларига мурожаат қилишлари мумкин.


..:: ISLOM.UZ ::.. - АҲЛИ ЖАННАТЛАР УНДА АБАДИЙ ҚОЛУРЛАР\nАҲЛИ ЖАННАТЛАР УНДА АБАДИЙ ҚОЛУРЛАР\nАллоҳ таоло: «Бахтли бўлганлар жаннатдадирлар. Улар унда, модомики осмонлару ер бор экан, абадийлар. Магар Аллоҳ хоҳласа, (Ўзи билур). Бу туганмас инъомдир», деган.\nСаҳиҳ ҳадисда ривоят қилинишича, уларга: «Эй аҳли жаннатлар, сизлар энди абадий яшайсизлар, ўлмайсизлар, абадий ёш бўласизлар, қаримайсизлар, абадий соғ бўласизлар, бемор бўлмайсизлар, абадий неъматда бўласизлар, ноумид бўлмайсизлар», дейилади.\nАллоҳ таоло «Ҳижр» сурасида: «Ва иймон келтириб, амали солиҳ қилганлар остидан анҳорлар оқиб турган жаннатларга киритилди. Унда Роббилари изни ила абадий қолурлар. Уларнинг ундаги сўрашишлари «Салом»дир», деган.\nДемак, ҳар бир нарса ўз жойини топди. Мантиқий ва адолатли ниҳояга етди. Шайтон ва унга эргашганлар дўзахнинг даҳшатли азобига маҳкум бўлдилар. Пайғамбарлар ва уларнинг мўмин умматлари жаннат ва унинг моддий-маънавий неъматларига эришдилар. Ҳа,\n«Ва иймон келтириб, амали солиҳ қилганлар остидан анҳорлар оқиб турган жаннатларга киритилди».\nБу дунёда иймонли бўлиб, амали солиҳ қилиб ўтганларнинг оқибати албатта охират саодати бўлажак. Улар оддий эмас, остиларидан анҳорлар оқиб турган жаннатларга киритилажак. Улар\n«Унда Роббилари изни ила абадий қолурлар. Уларнинг ундаги сўрашишлари «Салом»дир».\nБу дунёда иймон келтириб, амали солиҳ қилиб ўтганлар у дунёда ўзлари кирадиган жаннатга вақтинчаликка эмас, абадийликка кирурлар. Чунки, вақтинчалик саодат ҳақиқий саодат бўла олмайди. Улар дўзахиларга ўхшаб ўзаро талашиб–тортишмайдилар ҳам. Уларнинг бир–бирларига айтадиган гаплари салом–тинчлик бўлади.\nАллоҳ таоло «Исро» сурасида: «Албатта, иймон келтирган ва яхши амалларни қилганларга Фирдавс жаннати манзил бўлгандир. Унда абадий қолурлар ва ундан кўчишни истамаслар», деган.\nАллоҳ таоло «Тоҳо» сурасида: «Ким Унга мўмин ўлароқ, яхши амаллар қилган ҳолида келса, бас, ана ўшаларга олий даражалар. Остидан анҳорлар оқиб турган адн жаннатлари бор. Унда абадий қолурлар. Ана шу пок бўлганнинг мукофотидир», деган.\nКўриниб турибдики, бу ҳол кофирларнинг ҳолидан тамоман бошқача ҳолат.\n«Ким Унга мўмин ўлароқ, яхши амаллар қилган ҳолида келса, бас, ана ўшаларга олий даражалар».\nБу дунёда Аллоҳга иймон келтириб, яхши амал қилиб ўтганлар у дунёда олий даражаларга эришдилар.\n«Остидан анҳорлар оқиб турган адн жаннатлари бор. Унда абадий қолурлар. Ана шу пок бўлганнинг мукофотидир».\nУлар Адн жаннатига кирдилар. Унинг дарахтлари остидан анҳорлар тўлиб оқиб турибди. У ерга адабий яшаш учун тушганлар. Ана у ҳаётмисан ҳаёт! Бундай мукофотга ўз-ўзидан эришиб бўлмайди. Ҳаёти дунёда ўзини пок тутганларгина бунга эришадилар.\nАллоҳ таоло «Юнус» сурасида: «Гўзал амал қилганлар учун гўзал савоб ва зиёдалик бордир. Уларнинг юзларини қаролик ҳам, хорлик ҳам қопламас. Ана ўшалар жаннат эгаларидир. Улар унда абадий қолурлар», деган.\nАллоҳга иймон келтириб, унинг чақириғига лаббай деб жавоб бериб, яхши амалларни қилиб яшаган бандалар бу дунёда гўзал ҳаёт кечирадилар. Охиратда эса, бу дунёда қилган гўзал амаллари учун савоб оладилар, жаннатга дохил бўладилар. Аммо бу ҳали ҳаммаси эмас. Уларга зиёдалик ҳам бордир. Бу зиёдалик шуки, уларга гўзал амалларнинг савоби етти, етмиш, етти юз ва ундан ҳам ортиқ марта кўпайтириб берилади. Шунингдек, жаннатдаги олий мақомлар, нозу неъматлар ва бошқа ато қилинадиган нарсалар ҳам шу зиёдаликка киради. Энг улкан зиёдалик эса, Аллоҳ субҳанаҳу ва таолонинг жамолини кўришга муяссар бўлишдир.\nИмом Аҳмад ибн Ҳанбал раҳматуллоҳи алайҳи Суҳайб розияллоҳу анҳудан ривоят қилган ҳадисда айтилишича: «Пайғамбаримиз соллаллоҳу алайҳи васаллам: «Гўзал амал қилганлар учун гўзал савоб ва зиёдалик бордир» оятини тиловат қилдилар ва: «Жаннат аҳллари жаннатга, дўзах аҳллари дўзахга кирганларида, бир жарчи:\n«Эй жаннат аҳллари! Албатта, Аллоҳнинг ҳузурида У зотнинг сизга берган ваъдаси бор. Ўшани сизга беришни истайди!» деб жар солади.\nЖаннат аҳли бўлса: «У нима экан? Мезонимизни оғир қилиб берди-ку. Юзларимизни оқ қилиб қўйди-ку. Жаннатга киритиб қўйди-ку. Дўзахдан сақлади-ку», дейишади.\nШунда уларга парда очилади. Бас, У зотнинг жамолига назар соладилар. Аллоҳга қасамки, У зотнинг жамолига назар солишдан кўра маҳбуброқ ва кўзларга қувонч бўладиганроқ нарсани Аллоҳ уларга бермамишдир», дедилар. Ҳа,\n«Гўзал амал қилганлар учун гўзал савоб ва зиёдалик бордир».\nАллоҳ ҳаммамизни ўшаларнинг қаторига қўшган бўлсин.\nМазкур бахтиёр бандаларнинг ҳоли тамоман бошқача бўлади:\n«Уларнинг юзларини қаролик ҳам, хорлик ҳам қопламас».\n«Ана ўшалар жаннат эгаларидир. Улар унда абадий қолурлар».\nИбн Умар розияллоҳу анҳудан ривоят қилинади: «Набий соллаллоҳу алайҳи ва саллам: «Аҳли жаннат жаннатда, аҳли дўзах дўзахда жойлашганларида ўлимни келтириб жаннат билан дўзахнинг орасига қўйилади. Сўнгра уни сўйилади. Кейин бир нидо қилувчи «Эй аҳли жаннат! Ўлим йўқ! Эй аҳли дўзах! Ўлим йўқ!» деб нидо қилади. Аҳли жаннат ўз хурсандлиуларига янада зиёда хурсанд бўладилар. Аҳли дўзахлар ўз маҳзунликларига янада зиёда маҳзун бўладилар», дедилар». Бухорий, Муслим ва Термизий ривоят қилган.\nШарҳ: Ўлим йўқ бўлганидан кейин абадийлик бўлади.\nИккисининг лафзида: «Қачон қиёмат куни бўлса, ўлимни шохли қўчқорга ўхшатиб олиб келинади. Уни жаннат билан дўзахни ўртасига қўйиб сўйилади. Улар назар солиб турадилар. Бас, агар бирорта харсандликдан ўладиган бўлса аҳли жаннат ўларди. Агар бирорта хафачиликдан ўладиган бўлса аҳли дўзах ўларди», дейилган.\nШарҳ: Ўлимни қўчқорни сўйгандек сўйиб юборилгандан кейин абадийлик ҳукм суради.\nМуслим ва Термизийнинг ривоятида: «Қачонки Аллоҳ аҳли жаннатни жаннатга, аҳли дўзахни дўзахга киритганда ўлимни келтирилади. Бас, уни жаннат билан дўзах орасидаги қўрғон устига қўйилади. Сўнгра «Эй аҳли жаннат!» дейилади. Удар хавфсиган ҳолларида бўйинларини чўзиб қарайдилар. Сўнгра «Эй аҳли дўзах!» дейилади. Улар умидвор ҳолларида бўйинларини чўзиб қарайдилар. Шафоатдан умидвор бўладилар. Шунда аҳли жаннатга ва аҳли дўзахга:\n«Буни биласизларми?!» дейилади.\n«Батаҳқиқ, биз уни билганмиз. У бизга вакил қилинган ўлимдир», дейишади.\nСўнг уни ёнбошлатиб туриб жаннат билан дўзах орасидаги девор устида сўйилади ва «Эй аҳли жаннат! Абадийлик! Ўлим йўқ! Эй аҳли дўзах! Абадийлик! Ўлим йўқ!» дейилади», дедилар ҳамда Уларни ҳасрат кунидан, иш битмиш пайтидан огоҳ қил. Улар ғафлатдадирлар, улар иймон келтирмаслар»ни қироат қилиб қўллари билан пастга ишора қилдилар».\nАбу Ҳурайра розияллоҳу анҳудан ривоят қилинади:«Набий соллаллоҳу алайҳи ва саллам: «Ким жаннатга кирса неъматланади, бадбахтланмайди ва унинг кийимлари эскимайди ва ёшлиги тугамайди», дедилар».\nШарҳ: демак, бу ҳол абадий равишда давом этади.\nЯна ўша кишидан ривоят қилинади: «Набий соллаллоҳу алайҳи ва саллам: «Аҳли жаннат ичида бир нидо қилувчи «Албатта, сизларга абадий соғ бўлмоғингиз ва бемор бўлмасингиз бор. Албатта, сизларга абадий неъматланмоғингиз ва бадбахланмаслигингиз бор. Бу Аллоҳ азза ва жалланинг «Анашу жаннатни сизларга қилган амалингиз сабабли мерос қилиб берилди» деган қавлидадир», дедилар».


Андижонда аёл уйида фоҳишахона ташкил қилгани аниқланди – Bugun.uz\nАндижон, Жамият - 17:08 · 15.05.2022\nАндижонда аёл уйида фоҳишахона ташкил қилгани аниқланди\nАндижон вилояти Хонобод шаҳрида аёл уйида фоҳишахона ташкил қилгани аниқланди. Бу ҳақда вилоят Ички ишлар бошқармаси ахборот хизмати хабар берди.\nФото: Андижон вилоят Ички ишлар бошқармаси ахборот хизмати\nМаълум қилинишича, 27 апрель куни Хонобод шаҳар Ички ишлар бошқармаси Жиноят қидирув бошқармаси ходимлари томонидан тезкор тадбир ўтказилган.\nЖараён давомида Қўрғонтепа туманида яшовчи аёл М.М. 250 минг сўм пул эвазига бир нафар эркак М.Б. ва аёл С.Б.га жинсий алоқа қилишга шароит яратиб бериб, фоҳишахона сақлаб келаётгани аниқланган. Олиб борилган терговга қадар суриштирув ҳаракатлари давомида М.М.дан холислар иштирокида 150 минг сўм пул ашёвий далил сифатида олинган.\nУшбу ҳолат юзасидан Хонобод шаҳар ИИБ ҳузуридаги тергов гуруҳи томонидан Жиноят кодексининг 131-моддаси (Қўшмачилик қилиш ёки фоҳишахона сақлаш) 2-қисми билан жиноят иши қўзғатилиб, тергов ҳаракатлари олиб борилмоқда.\nАввалроқ Андижон вилояти Хўжаобод туманида уйида фоҳишахона ташкил қилган 34 ёшли аёл ушланганди. Шунингдек, Қарши шаҳрида 6 апрель куни 200 минг сўм эвазига уйида фоҳишахона ташкил қилган аёл қўлга олинганди. Ҳамда Бухоро вилояти Пешку туманида ўтказилган «Орият» тадбири давомида ўз уйида фоҳишахона ташкил қилган аёл аниқланганди.


Нима қилиш керакки, одамлар жувонмардлик йўлидан четга чиқмасинлар? « Ўзбекистон Халқ Ҳаракати\nНима қилиш керакки, одамлар жувонмардлик йўлидан четга чиқмасинлар?\n04 April 2016 - 5:00\nҲозир яна мақсадимизга қайтсак. Ҳа, одамлар икки дунё саодатига эришиш учун бир-бирларини қўллаб-қувватлашларига муҳтожлар. Лекин инсоннинг табиатида шахсий манфаатини устун қўйиш мавжуд бўлиб, бошқаларга мадад беришни унутиб қўяди, ҳар ким ўз истироҳатини ўйлаб, карам, жувонмардлик одамлар орасидан кўтарилади. Бунинг чораси нима? Нима қилиш керакки, одамлар жувонмардлик йўлидан четга чиқмасинлар? Ислом дини бунинг яхши чорасини топиб, карам ва жувонмардликни муҳим мавқега кўтариб, карам ва жувонмардларга мукофотлар ваъда қилади: «Албатта, Худованд каримдир, кариму сахийларни дўст тутади ва олий ахлоқлардан хушнуд бўлади, пастфитрат одатларни макруҳ ҳисоблайди», — деб ёзилган «Ал-жомеъ ас-сағир»да.\n(Шу асарда яна) «Яхши кўрган нарсаларингизнинг бир қисмини бошқалар учун сарф қилмас экансиз, икки дунё саодатига эришмайсиз. Бир-бирларингизнинг муованати йўлида сарфланган ҳар бир нарсани Худо билади (яъни мукофотини беради)» (деб ёзилган).\nМаълумки, ҳамма ҳам бой, давлатманд эмас, баъзилар пулдор, баъзилар олим, яна бирлари шогирд, бирлари хатиблар. Шу касбларнинг ҳеч бирига эга бўлмаган жамоа ҳам бор. Шубҳа йўқки, буларнинг ҳар бири ўзида бор нарсани севади. Масалан, бой одам пулни, олим илмини, шоир шеърини, хатиб ваъз айтишни… ва буларга эга бўлмаган одам ўз жону танини азиз деб билади. Юқоридаги ояти карима буюрадики, уларнинг ҳар бири нимани ўзига дўст тутса, шуни бошқалардан аямаслиги лозим. Лекин бу вазифа кўпроқ давлатманд, бой одамларга тегишлидир, чунки инсоният оламига бошқа нарса билан эмас, пул билан хизмат кўрсатиш мумкин. Бу шуки, ислом дини бойларимизни эҳсону садақа қилишга амр этади, ҳатто садақанинг бир тури бўлган закотни бўйнимизга фарз қилиб қўйган. Закот фарздир, бериш керак, эҳсону саховат ҳам илоҳий амрдир, уни ҳам қилиш керак: «Аллоҳ йўлида молларини инфоқ-эҳсон қиладиган кишилар мисоли худди ҳар бир бошоғида юзтадан дони бўлган еттита бошоқни ундириб чиқарган бир дона донга ўхшайди (яъни қилинган бир яхшилик етти юз баробар бўлиб қайтишига ишора қилинмоқда)»197.\nШу хусусда, яъни хайру карам соҳибларининг охиратда олий даражаларга эришишликларига шак-шубҳа йўқ, лекин билингки, бу жамоа қилган эҳсонлари эвазига юз баробар зиёд мукофот олурлар ва бу дунё мукофоти фақат мусулмонлар учунгина эмас.\nДинидан қатъи назар ҳар ким миллатининг саодати учун молидан сарф қилса, унинг мукофотини бу дунёда кўради. Бутун дунё шу муддаонинг гувоҳидир, шу ахлоқий қоиданинг азимат ва буюклик даражасини ўз кўзингиз билан кўришни истасангиз, туринг, йўл узоқ эмас, Русия давлатига саёҳатга чиқинг, рус миллатининг роҳат ва осойишини таъминлаганини томоша қилиб, ибрат олинг.\nАгар сизлар Аллоҳга қарзи ҳасана берсангизлар (яъни, унинг мискин-бечора бандаларига инфоқ-эҳсон қилсангизлар) у зот сизларга бир неча баробар қилиб қайтарур ва сизларни (нг гуноҳларингизни) мағфират қилур. Аллоҳ ўта шукур қилгувчи (яъни, озгина яхши амал учун кўп мукофот ато этгувчи) ва ҳалимдир!»198 «Аллоҳга қарзи ҳасана (ихтиёрий қарз) берадиган ким борки, (Аллоҳ) унга бир неча баробар қилиб қайтарса…»199 Ушбу ояти кариманинг икки муҳим жиҳати мавжудки, уларнинг ҳар бири каримларнинг баланд мартабаларига ва жавонмардларнинг саховатига гувоҳдир.\nАввалан, Аллоҳи карим ўзининг бу амрини сўроқ тарзида бериб «Ман заллазий?» яъни «қарз беради» фармони ўрнига, «Ким қарз беради?» деяпти. Қуръони карим мутолааси билан машғул бўлганлар яхши биладиларки, шу савол тарзидаги «ман заллазий» жумласи юксак мақомлардан бўлиб, муҳим амрлар хусусида ишлатилади. Чунончи, фармон берадики, «ман заллазий яъсимакум миналлоҳ», яъни «Ким сизни Аллоҳнинг қаҳридан халос қилади?» «Ман заллази яфшу андаҳуилло биизниҳи», яъни «ким сизни Аллоҳнинг изнисиз шафоат килади?» Кўрилган оятда караму саховатнинг улуғлиги даражаси кўрсатилиб, «ман заллазий» ишлатилган.\nИккинчидан, Ҳазрати таоло «қавмингиз саодати йўлида молингизни сарфланг» амри ўрнига, «менга қарз беринг» демоқда, яъни бу шуки, караму саховат юксак мартабадир ва карампеша, саховатпешалар, албатта, ўз мукофотларини кўрадилар. Бинобарин, Аллоҳ уларнинг садақаларини ўзига берилган қарз деб ҳисобламоқда.\nДиққат қилинг-а, бу илоҳий марҳамат ва иноят махсус бой ва давлатмандлар учундир, агар фақир ва мискин кишилар бутун умр ибодат қилиб ё дунёи жаҳон илм олиб ўтсалар ҳам бу шарафу саодатга эришолмайдилар!\nБу борада Қуръони каримда ниҳоятда кўп оятлар келган, биз шулар билан кифояланамиз-да, Пайғамбаримизнинг икки-уч табаррук саҳиҳ ҳадисларини зикр қиламиз… Имом Бухорий «Китобул-илм»ида «Кишиларнинг мартабасига рашк қилмаслик керак, фақат икки хил мартаба бундан мустасно. Аввало, Аллоҳ мол ато этиб, ўша молни Аллоҳ ризолиги йўлида сарф этган кишининг мартабаси, сўнг Аллоҳ фойдали илм бериб, у шу илм асосида халқ орасида ҳукм қилиб, одамларга таълим берадиган кишининг мартабаси» деган.\nИмом Муслим «Китобул васият»ида «Одам вафот этса, унга қилган уч амалининг савоби етиб туради: аввало, садақаи жорияси (кунда қиладиган хайру эҳсони)нинг савоби; фойдали илмининг савоби ва уни дуо қилувчи солиҳ фарзандининг савоби» деган ҳадисни келтирган.\nИкромли ўқувчиларимиз шу ҳадисларга диққат қилган бўлсалар, икки ҳадис ҳам сахий ва карампеша бойларнинг зикри олимларнинг зикридан ҳам олдин келган, бу ҳам уларнинг улуғлигининг аломатидир. Ҳа, карампеша бойлар улуғдирлар, уларнинг мартабалари бошқа одамларнинг мартабаларидан юқорироқдир, зеро, миллатнинг ҳаёти, унинг интизоми уларнинг ҳимматларига боғлиқ. Агар бизнинг бойларимиз ҳам шу илоҳий амрларга амал қилиб, шундай шарафу саодатга ўзларини харидор қилсалар, шу кундан бошлаб ватанимиз ободлик йўлига, миллатимиз саодату осойиш томон қадам қўйган бўлар эди.\nАлбатта, бу гапга баъзи одамлар эътироз билдириб: «Мамлакатимизда ҳар доим хайрадақалар қилинади. Одамларимиз тез-тез Аллоҳ йўлига анча пул сарфлайдилар. Бас, нега биз тараққий этмаймиз?» — дейишлари мумкин. Жавоб бераманки, аввало, «одамларимиз анча пул сарфлайдилар» деган гап нотўғри, чунки бизнинг замонамизда фалончи гадойга ё фалончи хожаи назрхўрга берилган беш ёки етти танга «анча пул» эмас. Бошқа халқларнинг соҳибдавлатлари бу йўлда миллионлаб пул сарфлайдилар. Бизнинг одамларимиз эса ўша сарфлаган беш-етти тангаларини ҳам муносиб йўлларга сарф қилмайдилар. Масалан, бир киши етти тангасини фалон мозорга бериб юборади, у пул эса бирон бир ғайримустаҳиқ200 хожанинг чўнтагига тушади ёки фалон бир киши ўн бир тангасини фалон бир хонақоҳга берадию у пуллар икки-уч нафар одамнинг ошқозонини тўлдиради. Фалон бир назрхўр, ё фалон бир жаҳрийнинг… меъдасига кетган бир неча танга, албатта, миллатнинг мулкига фойда келтирмайди. Боз устига, бизнинг жойларда қилинаётган бу худойилар икки жиҳатдан шаръан ҳаромдир. Аввало, назр беришнинг ўзи ножойиз. Чунки «Назрни истаманг, зеро, назр қадарни (яъни Аллоҳнинг қонунини) ва тақдирингизни ўзгартирмайди», деб ёзилган Муслимнинг «Китобун-назр»ида. Ундан кейин ҳеч бир назрхўр муҳтож эмас, муҳтож бўлмаганга садақа бериш исроф ҳисобланади.\nАйтишингиз мумкинки, «лекин биз гадойларга садақа берамиз, улар эса муҳтож-ку» деб. Жавобим шуки, ислом узрсиз, сабабсиз гадойлик қилишни ҳаром қилган, узри бўлмаган гадойларга пул беришни манъ қилган. Биз мазкур рисоламизда шу жиҳатни узундан-узоқ исботладик. Бинобарин, бу жойда зикр қилишни лозим кўрмадик, иншооллоҳ, гадойлик масъаласини ҳам махсус бир фаслда мутолаа қилурсиз.\nШундай қилиб маълум бўлдики, бизнинг бойларимиз қуръоний амрлар бўйича хайру саховат қилмас эканлар, демак, уларнинг хайрлари ватанимизга фойда келтирмайди. Фараз қилайликки, ҳамма бойларимиз инсофга келиб, илоҳий фармонларга биноан хайру эҳсон қилдилар. Бас, қандай қилинса, бу хайр-эҳсонлардан ватану миллатимизга фойда келади? Ҳозир шу баҳсга навбат келди.\n197.Қуръони карим, Бақара сураси, 261-оят (тарж.).\n198.Қуръони карим, Тағобун сураси, 17-оят (тарж.).\n199.Қуръони карим, Бақара сураси, 245-оят.\n200.Мустаҳиқ — ҳақли, лойиқ. Бу ерда: ғайримустаҳиқ — нолойиқ.


Муяссар Ҳошимова: “Эримнинг уйга кириб келиши мен учун энг масъуд дақиқалар эди” - 28 Апреля 2008 - Ҳимоячи\nЧоршанба, 22.09.2021, 22:11\nГлавная » 2008 » Апрел » 28 » Муяссар Ҳошимова: “Эримнинг уйга кириб келиши мен учун энг масъуд дақиқалар эди”\nМуяссар Ҳошимова: “Эримнинг уйга кириб келиши мен учун энг масъуд дақиқалар эди”\n“Давр менинг тақдиримда” эшиттиришининг бу галги қаҳрамони Ўзбекистоннинг талаби билан турмуш ўртоғи Россиянинг Тюмень вилоятида ҳибсда сақланаëтган Муяссархон Ҳошимовадир.\n40 ëшни қоралаган М.Ҳошимова асли Намангандан. Аммо тақдир тақозоси билан Россиянинг Қўрғон вилоятидаги Шагрин туманининг татарлар истиқомат қиладиган Юлдуз овулида яшайди.\nМуяссар Ҳошимова: Турмушга чиқмасимдан олдин Наманганда тўқувчи бўлиб фабрикада ишлаганман. Турмуш қурганимдан кейин болаларнинг тарбияси билан бўлиб ишдан бўшадим, уйда пайпоқ ва бошқа нарсалар тўқиб бозорга олиб чиқиб сотадиган бўлдим.\nМ.Ҳошимованинг эри Абдуллажон Исоқов Наманган вилояти ички ишлар бошқармаси бошлиғи генерал-майор Усмоновнинг 2005 йил октябрь ойида Тюмень шаҳри ИИБ номига йўллаган мактуби асосида қамоққа олинган. У исломий ташкилот фаоли сифатида кўрилмоқда.\nМуяссар Ҳошимова: Мана уч йилдирки, мен ва болаларимнинг кўзлари нигорон. Ҳали 4 марта суд бўлди. Судда энди билмадим нима дейишган эди. Судга бизни киргизишмайди-ку. Ëпиқ суд бўлади. Бизнинг турмуш қурганимизга 16 йил бўлиб қолди. Яхши яшаб келаëтган эдик. Булар қўяëтган айблардан бирортасини мен шунча йил турмуш ўртоғи бўлиб туриб Ўзбекистонда яшаган вақтимизда ҳам, Россияда яшаган вақтимизда ҳам сезмаган эдим. Бирданига 3 йил олдин ишлаб келаман, деб кетди. Шундан кейин қайтмади.\nОзодлик: Нима бўлди ўзи?\nМуяссар Ҳошимова: 3 йил олдин хўжайиним Тюменда ишлаб юрар эди. “Мен пропискаларимни кўчириб шу ерга келаман. Мен узоқда юриб сизларга ҳам қийин бўлди”,- деди ва кетиб қолди. 25 апрелми шунақа эди. 1 йил бўлиб қолди. Шундан сўнг қайтиб келмади. Кутамиз йўқ. Орадан 3 йил ўтгач, ҳозир Тюмендаги изоляторда ўтирган экан, деб хабари келди.\nОзодлик: Қанақа айб қўйишибди?\nМуяссар Ҳошимова: Қанақадир бир диний айб қўйишибди. Нима десам экан, бир ақлга сиғмайдиган, бўлмаган ишлар. У вақтларда эрим Россияда ишлаб юрган.\nОзодлик: Эрингиз беш вақт намоз ўқийдиган эътиқодли мусулмонми?\nМуяссар Ҳошимова:Ҳа, шу Қуръон билан суннатга амал қилиб юрамиз, деган мусулмонлардан.\nОзодлик: Олдин Ўзбекистондаги ҳаëтингиз қандай эди?\nМуяссар Ҳошимова: Ўзбекистонда ҳам ҳаëтимиз яхши эди. Бу ерда ҳам яхши эди. Ҳозир шундай бўлиб қолди.\nОзодлик: Россияда нима иш қиласиз? Нима билан машғулсиз?\nМуяссар Ҳошимова: Ҳозир мен турган овулда ҳеч қанақанги иш йўқ. Энди қариндошларимизнинг ëрдами билан, шу ердаги қўшниларнинг ëрдами билан иккита бола билан яшаяпмиз.\nМуяссархон Наманганда туғилиб вояга етганида ҳали совет ҳукумати оëқда эди. Суҳбатдошимиз ўша кунларни эслайди.\nМуяссар Ҳошимова: Нима десам экан. Ҳар бир инсон ҳаëтда ўзини тута билса, нима бўлишидан қатъи назар, инсонийлигини йўқотмаса, шунинг ўзи етарли. Совет даврида ëш бўлганмиз, ота-она бағрида бўлганмиз. Ҳаëт нима эканини билмаганмиз. Қийинчиликларини кўрмаганмиз. Турмушга чиқиб ўзимиз мустақил ҳаëтга кирганимиздан кейин қийинчиликлари ҳам бўлди, енгилликлари ҳам бўлди.\nОзодлик: Бахтли онларингизни эслайсизми?\nМуяссар Ҳошимова: Алҳамдулиллаҳ, биз турмуш қурганимиздан бери доимо бирга бахтли яшаганмиз.\nМуяссархоннинг эри Абдуллажон тез-тез олис сафарларга бориб турар ва қўлида совға-салом билан сафардан қайтар эди. Эримнинг уйга кириб келиши мен учун энг масъуд дақиқалар эди, деб эслайди Муяссархон.\nМуяссар Ҳошимова: Турмушга чиққанимдан кейин эрим Россияда бизнес иши билан юрар эди. Олдин мевалар олиб кетар эди. Кейин кийим-кечаклар. 15 кун-1 ойда бир марта қайтиб келар эди. Мен қизчам билан бирга қоладиган эдим. “Ассалому алайкум, яхши ўтирибсизларми”, деб эшикдан кириб келиши мен учун қувончли эди. Доимо оиламиз тиклансин, бахтли ҳаëт кечирайлик, деб юрарди. Ота-онасига ëрдам берарди. Бахтли онларимиз кўп бўлган. Ҳар бир лаҳзада бахтли бўлганмиз, десак бўлади.\nОзодлик: Бундан 16 йил олдин турмушга чиққанингизда Россияга кетаман, шунақа муаммоларга дуч келаман, деб ўйлаганмидингиз?\nМуяссар Ҳошимова: Йўқ, биз ҳеч унақа ўйламаганмиз. Ҳатто хаëлимизга ҳам келмаган эди.\nОзодлик: Россияда ва ўша сиз яшайдиган қишлоқдаги татарлар сизга қандай қарашади?\nМуяссар Ҳошимова: Биласизми, шу 3 йил йўқ бўлганида: “Террорчи экан бунинг эри. 3 йилдан бери хабар олмайди. 2 та бола билан ташлаб кетди”, деган турли гап-сўзлар бўлди. Лекин шу қишлоқ халқининг кўпчилиги яхши муносабат билан қарашади. 3 йил олдинги оғир вақтларда ҳам, ҳозирги оғир вақтда ҳам доимо кўнглимизни кўтариб, қўлларидан келганча ëрдам беради. Битта-иккита кишиларнинг гапларини ҳисобга олмасангиз, қишлоқ аҳлининг бизга муомаласи яхши. Ўзбекистонда ҳам яхши яшаган эдик. Бунақанги қайғуларимиз бўлмаган эди. 3 йил ичида шу ҳолатга тушиб қолдик. Ўзим ҳам билмайман нимага шунақа бўлганини.\nОзодлик: Мана, Ўзбекистондан минглаб одам ишлаш учун Россияга келяпти. Сиз яшаётган қишлоқда ишлаëтган ўзбеклар борми?\nМуяссар Ҳошимова: Қишлоғимизга келиб ишлаëтган ўзбеклар йўқ. Шаҳарга борган вақтларимизда кўриб қоламиз. Бозорга у-бу нарса олгани борганда кўриб қоламиз.\nОзодлик: Қишлоқлар ҳувиллаб қоляпти, тобут кўтаришга эркак йўқ, дейишяпти...\nМуяссар Ҳошимова: Албатта, оилада ҳар бир кишининг ўз ўрни бор. Албатта, эркакларимиз олдимизда бўлса, деб юрардик. Энди иш йўқ бўлгани учун у ëқ бу ëққа чиқиб ишлаб юрдилар. Шу ернинг ўзида иш бўлса, эрта кетиб кечқурун оиласи бағрига қайтиб келса, деб ўйлардик.\nМуяссархон ҳар куни эшик тиқилласа, эшикка қараб, эрим қамоқдан келмадимикан, деб энтикади. Умид ва соғинч билан яшайди.\n“Бир ўғил, бир қизим бор. Оталарини кунда эслашади. Қизимнинг исми Розия, ўғлимники Зубайр”,- деди Муяссархон.\nМуяссархон ўзи бошдан кечирган сўнгги 16 йиллик даврни ҳеч кимга раво кўрмайди.\n“Бундай кунни ҳеч кимга раво кўрмайман. Бирор кишига қалбимда ëмонлик йўқ. Биз бундай ҳолатни ҳеч кимга раво кўрмаймиз”,- деди у.\n“Қамоқдагилар “Озодлик” радиосини эшитар экан, мабода эрим ҳам эшитиб қолса, унга айтадиган гапларим бор,- дейди Муяссар. - Аллоҳ сабр берсин. Худо хоҳласа, яхшиликлар бўлса, ишлари ўнгланиб қолса, оиламизга, фарзандларини бағрига қайтсинлар. Биз у кишини кутамиз. Яхшиликлари бўлсин, деб ўйлаймиз ва шундай деб дуо қиламиз”\nПросмотров: 924 | Добавил: himoyachi | Рейтинг: 0.0/0


Манба: Дибала «Ювентус» билан 5 йиллик шартнома имзолаш борасида келишувга эришди\nфото: Joyonta Roy\nҲужумчи Пауло Дибала «Ювентус» билан янги шартнома имзолашга яқин.\nTuttosport'нинг ёзишича, аргентиналик 27 ёшли футболчи Турин клуби билан 2026 йилгача мўлжалланган битим тузиш борасида келишувга эришди. Хавбекнинг агенти шартноманинг сўнгги деталларини муҳокама қилиш учун Италияга учиб келган.\nДибала янги келишувга кўра, йилига 8,5 млн евро маош олади. Шунингдек, 1,5 млн евро бонуслар кўзда тутилган.\nФорвард «Ювентус»да 2015 йилдан бери ўйнайди. У бу мавсумда А Серияда 5та баҳсда 2та гол ва 2та ассистни ўз ҳисобига ёздириб қўйди.


Washington Post Париждаги терактларга 20 киши алоқадор эканини маълум қилди\n11:41 / 16.11.2015\nФранция пойтахтидаги ҳужумларни ташкил этишда энг камида 20 киши иштирок этган, дея маълум қилди The Washington Post.\nГазета маълумотларига кўра, Париждаги терактлар ижрочиларининг энг камида икки нафари Европага Яқин Шарқдан қайтиб келган.\nГазетанинг ёзишича, Париж шимолидаги Stade de France стадиони яқинида ўзини портлатиб юборган террористлардан бири 20 ёшли Билол Хадфи ҳисобланади. Бунга қадар у бирмунча вақт Сурияда бўлган, сўнгра у ерда Бельгияга қайтган ва шу ерда Бельгия махсус хизматлари диққат марказидан четга чиққан.\nЯна бир террорчи — Омар Мустафал майда жиноятлари сабабли саккиз маротаба полиция томонидан қўлга олинган. Махсус хизматлар сўнгги икки йил давомида унинг нима билан машғул бўлганини билишмаган. Тахминларга кўра, 2013 йилнинг қишида Мустафал Сурияга борган.\nМахсус хизматлар диққат марказига тушган кишилар иштирокидаги кенг миқёсли босқинчиликларга тайёргарлик кўрилганининг Европа хавфсизлик хизматлари томонидан эътибордан четда қолгани бу борада йирик жарлик мавжудлигидан далолат беради, дейди The Washington Post`нинг юқори лавозимли ахборот манбаси.


Текширув: Ўзбекистонда Teliasonera нима ишларни қилди? « O'zbekiston ERK Demokratik Partiyasi\nТекширув: Ўзбекистонда Teliasonera нима ишларни қилди?\n23 October 2012 - 12:30\nTeliaSonera телекоммуникация компанияси катта жанжал остда қолиб кетди. Швеция телевидениеси орқали намойиш этилган филмда компания раҳбариятига нисбатан Ўзбекистон билан боғлиқ операцияларда, хусусан, бизнес юритишнинг нопок услубларида, давлат мулозимларига пора беришда гумонлар баён этилганди. Швеция расмийлари филмда келтирилган далилларни беэтибор қолдирмадилар, мамлакатнинг ҳуқуқ-тартибот органлари ва мустақил аудиторлар ушбу ҳолат бўйича ўз текширувларини бошладилар. Уларнинг олдига компаниянинг Ўзбекистонда бизнесни сотиб олишда амалга оширган битимларининг қонунийлигини аниқлаш вазифаси қўйилди. Швециялик ҳамкасблар бошлаган ишларидан ўрнак олиб, “Фарғона” таҳририяти ҳам ушбу ғалати ҳодисанинг тагига етишга қарор қилди.\nTeliasonera қандай ширкат?\nTeliasonera – Европадаги энг йирик телекоммунакациявий гуруҳлардан бири. Дунё бўйлаб уяли алоқа ва шу соҳадаги бошқа хизматларни кўрсатувчи кўплаб компаниялар тармоғининг эгаси. Ушбу гуруҳ асосан Скандинавия ярим оролидаги мамлакатларда, Туркияда ва Совет Иттифоқининг қатор собиқ республикалари бозорларида фаолиятини ривожлантиришга эришган. Ушбу гуруҳ акцияларининг назорат пакетига Швеция ва Финляндия давлатлари эгалик қилади. Гуруҳнинг миноритар акциядорлари ҳам бор, бу маънода Teliasonera давлат капитали ва хусусий инвесторлар ҳамкорлигининг тузуккина намунаси бўлиб хизмат қила олади.\nҚайд этиш жоизки, на швециялик ва на финляндиялик ҳукумат мулозимлари, гарчи бизнес давлатга қарашли бўлса ҳам ҳеч қачон компания фаолиятига тўғридан-тўғри аралашмайдилар. Бу тоифага кирувчи ширкатлар маълум тамойилларга риоя қилинган ҳолда бошқарилади: ҳукумат вакиллари акциядорларнинг умумий йиғилишларида қатнашадилар, Директорлар Кенгаши аъзоларига овоз берадилар. Директорлар Кенгаши ўз навбатида бошқарувчи раҳбарларни тайинлайди ва бизнесни ривожлантиришнинг умумий стратегиясини тасдиқлайди.\nБугунги кунга келиб Teliasonera Ўзбекистонда Ucell бренди остида уяли алоқа ва мобил Интернет соҳасида хизмат кўрсатаётган Coscom компаниясининг 94% улушига эга. Бу гуруҳга тегишли кўпчилик компанияларнинг номи “cell” қўшимчаси билан тугайди: Kcell (Қозоғистон), Azercell (Озарбайжон), Ucell (Ўзбекистон), Tcell (Тожикистон), Geocell (Грузия), Ncell (Непал).\n2007 йилда Teliasonera томонидан сотиб олинаётган пайтда Coscom Ўзбекистон уяли алоқа бозорида учинчи ўринни эгаллаб келган ҳамда радиочастоталардан фойдаланиш учун барча лицензия ва рухсатларга эга бўлган.\n2007 йилга келиб Ўзбекистонда уяли алоқа оммалашди, абонентлар сони ўсди ва бу соҳага янги инвесторларни жалб қилиш эҳтиёжи туғилди.\nШу вақтга келиб расмийлар Ўзбекистоннинг уяли алоқа бозорига молиявий ва ташкилий имкониятларга эга кучлироқ ва тажрибалироқ ўйинчиларни жалб қилишга бошлаганлари маълум бўлди. Бунинг учун республикада фаолият юритаётган компанияларнинг эгаларини ўз мулкларини сотишга кўндириш лозим эди. МТС сотиб олган “Ўздунробита” билан ҳеч қандай муаммо бўлиши мумкин эмасди. Оффшор орқали рўйхатга олинган компания ўзбек истеблишментига яқин бўлган “ўз” одамларига қарашли бўлгани боис, яхши пулга сотилди.\nCoscom уяли алоқа операторининг эгаси бўлган MCT Telecom corp. мустақил компанияси маълум сабабларга кўра ўз активларини яхши пулга сотишга кўзи етмаган эди. Ўзбекистон расмийлари Coscom нархини пасайтириш учун айни пайтда Ўзбекистондаги бизнес юритишнинг ўзига ҳос хусусиятлари билан яхши билган кўпчилик хорижий инвесторларга маълум бир қатор чораларни кўра бошладилар. 2006 йилда Coscom МЧЖда турли назорат органлари, шу жумладан, солиқ назорати иштирокида молиявий-хўжалик фаолиятининг комплекс текшируви ўтказилди ва турган гап, уяли алоқа операторининг ишида “жиддий қоидабузарликлар” аниқланди.\nЎшанда Россия ишбилармонларининг Интернет-портали RBC Daily тарқатган хабарида айтилишича, “2006 йилда солиқ бўйича 26 миллион доллар камомад аниқланган. Coscom компаниясининг баҳоси 151,5 миллион долларни ташкил этган. Уяли алоқа операторининг 2006 йилда пул тушуми 23 миллион долларни, соф фойда – 5,8 миллион долларни ташкил этган”.\nCoscom компаниясини мажбуран арзон нархга соттириш йўлида иккинчи зарба 2007 йилнинг февралида амалга оширилди. Ўшанда Ўзбекистон Алоқа ва ахборот агентлиги (ЎзААА) Coscom лицензиясини тўхтатиб қўйди: республика бўйлаб аксарият абонентларнинг телефонлари бир сония ичида ўчириб қўйилди.\nЎзААА матбуот хизмати ёйинлаган баёнотида айтилишича, “КОСКОМ” Ўзбекистон-Америка қўшма корхонаси 2007 йил 30 январь куни 2 соат давомида (19:55 дан 21:45 гача) уяли алоқа хизмати кўрсатишда тўхташ содир бўлган. Натижада Тошкент шаҳар ва Тошкент вилояти, Бухоро, Сирдарё, Фарғона вилоятлари ҳамда Наманган ва Андижон вилоятлари баъзи қисмида 378 минг абонентлардан 293 мингтаси алоқасиз қолдилар. ЎзААА баёнотига кўра, шу узилишлар сабабли агентлик уяли алоқа операторининг лицензиясини тўхтатиб қўйди. Ушбу даъволарга эътирозан Coscom жиҳозлар ишида ва дастур таъминотидаги узилишларнинг сабабини электр таъминотида узилишлар билан изоҳлади. Лицензия суд орқали қайтариб олинди.\nЎшанда синчков кузатувчилар Coscom эгасига компанияни соттириш учун босим ўтказилаётганини дарров тушуниб етдилар. Баъзилар эса муҳтамал ҳаридорларнинг номларини ҳам санаб ўтдилар: уларнинг орасида TeliaSonera ҳам бор эди.\nҒалати бай битими\n2007 йилнинг 6 июль куни TeliaSonera компаниясига қарашли Fintur Holdings B.V. ширкати Ўзбекистон бозорида 1996 йилдан бери фаолият юритиб келаётган “КОСКОМ” уяли алоқа операторининг 99,97% акцияларига эгалик қилувчи MCT Telecom Corp. компаниясининг 100% акцияларини сотиб олиш бўйича шартномани имзолади. Эътибор беринг, Fintur Holdings B.V. Coscom уяли алоқа операторини ўзини эмас, балки унинг эгаси бўлмиш компанияни сотиб олмоқда. MCT Telecom Corp. компаниясининг ҳақиқий эгаси кимлиги бизга ҳозирча номаълум, эҳтимол унинг номи швед расмийлари томонидан бошланган текширув давомида очиқланар.\nTeliaSonera матбуот хизмати 2007 йил 17 июль куни ёйинлаган пресс-релизда MCT Telecom Corp. ширкатини 2 миллард швед кронасига ёки 300 миллион АҚШ долларига сотиб олганини маълум қилди.\nПресс-релизда МСТ Telecom Corp. эгалик қилган активларнинг рўйхати ҳам келтирилган:\nСотиб олинган активлар ва уларнинг улушларидан келиб чиқадиган бўлса, “Coscom” уяли алоқа оператори MCT Telecom Corp. ширкатининг энг йирик ва энг даромадли мулки бўлмагани маълум бўлади. (жадвалдан кўриниб турибдики, RBC аввалроқ тақдим этган ахборот билан келтирилган рақамлар ўртасида фарқ бор, аммо бу фарқ унчалик катта эмас).\n2007 йил 17 июлги пресс-релизнинг ниҳоясида Teliasonera бу минтақаларда ўзига қарам бўлган Fintur Holdings B.V. ширкати орқали фаолият юритишини кўрсатиб ўтган.\nTeliasonera ширкатининг 2007 йилги ҳисоботида айтилишича, 2007 йилнинг декабрида ниҳоясига етган музокараларга мувофиқ Coscom ширкатидаги 26 фоиз улушлар ўзбекистонлик шерикларга маълум активлар эвазига берилган. Ўша ўзбекистонлик шерикга у 2009 йилнинг 31 декабридан сўнг аввалдан келишилган мезонларни бажарганида ўзига тегишли 26% улушни қайтариб сотишга имконият тақдим этилди.\n“Ўзбекистонлик шерик” албатта ўша, Гибралтарда рўйхатга олинган оффшордаги Takilant компанияси эди.\n“Ўзбекистонлик шерик”нинг борлигига тўлароқ ишонч ҳосил қилдириш учун 2007 йил 13 сентябрь куни Нидерландия қироллигининг Роттердам шаҳрида “TeliaSonera Uzbek Telecom Holding B.V.” ширкати рўйхатга олинди, ўша пайтда унинг 100% капитали TeliaSonera компаниясига тегишли эди. Шундан сўнг мазкур холдингга Coscom ширкатидаги капиталнинг (аввали бошда МСТ компаниясига тегишли бўлган) 99,97% улуши берилди. 2008 йилда эса “TeliaSonera Uzbek Telecom Holding B.V.” капиталидаги 26% улуш Takilant компаниясига берилди. Шу билан бирга, Takilant компанияси акцияларнинг 26% улуши учун қандайдир пул тўловларини амалга оширгани ҳақида ҳеч нарса айтилмаган.\n“TeliaSonera Uzbek Telecom Holding B.V.” компаниясига тегишли асосий молия активи сифатида Coscom ширкатининг 99,97% улуши кўрсатилган эди (2007 йил 31 декабрь кунига 222 миллион долларга баҳоланган, яъни Takilant улушининг қиймати 57,72 миллион долларни ташкил этган). Шу билан бирга акциялар Takilant билан битими бор бўлган қандайдир ўзбекистонлик шерик томонидан Coscom ширкатига 1800MHZ/UMTS частоталарини ва рақамларни тақдим этилгани эвазига берилгани кўрсатиб ўтилганди.\n2010 йил якунлари бўйича ҳисоботда TeliaSonera Директорлар Кенгаши ўз акциядорларига “TeliaSonera Uzbek Telecom Holding B.V.” қўшма холдингида Takilant компаниясидан 20% акцияларни 1,6 миллиард швед кронасига (220 миллион АҚШ доллари) сотиб олиш орқали Coscom ширкатидаги улушини 94 фоизга етказгани ҳақида рапорт берди. Сирли “ўзбек шерик” қандайдир нидерланд компаниясида ўз улушига эга бўлган оффшор компанияси сифатида мужассамлашди (ҳисоботларга ишонадиган бўлсак, унда фақат бир киши ишлар экан, холос).\nХўш, Гибралтарда рўйхатга олинган Takilant компанияси аслида қандай “активларга” эга бўлган ва TeliaSonera ундан айнан нималарни сотиб олган?\nСотиб олинган активлар\nЭнг аввал Ўзбекистоннинг юридик майдонида “лицензиялаш” тушунчаси ва “частоталардан фойдаланишга рухсат олиш” тушунчаси нимани англатишини аниқлаб олишимиз зарур.\nЛицензиядан бошласак. Ўзбекистода алоҳида турдаги фаолиятларни лицензиялашни тартибга солувчи қатор меъёрий-ҳуқуқий актлар амал қилиб келади. Лицензиялаш механизми Ўзбекистон Репцубликасининг 2000 йил 25 май куни амал қила бошлаган №71-II “Алоҳида турдаги фаолиятларни лицензиялаш тўғрисида” қонунига асосланган. Мазкур Қонуннинг 10 моддасида айтилишича, Ўзбекистонда икки турдаги лицензиялар мавжуд: типовой (оддий) ва индивидуал. Ушбу қонуннинг матнига мурожаат қиламиз:\n“Типовой лицензиялар турига чекланмаган доирадаги тегишли турдаги фаолияни юритишга қўйилган ягона шарт ва талабларга жавоб бера оладиган юридик ва жисмоний шахсларга бериладиган лицензиялар киради.\nИндивидуал (оддий) лицензияларга алоҳида шарт ва талабларга асосланган, лицензиатларга ушбу турдаги фаолиятни юритишга алоҳида ҳуқуқ берувчи ва сон жиҳатидан чекланган лицензиялар киради. Индивидуал лицензиялар амал қилиш ҳудуди бўйича сон жиҳати, фаолият объекти ёки Ўзбекистон Республикаси Вазирлар Маҳкамаси томонидан белгилаб берилган бошқа асослар бўйича чекланади. Индивидуал лицензияларни бериш тартиби ва шартлари, шу жумладан, танлов (тендер) ўтказиш шартлари Ўзбекистон Респуликаси Вазирлар Маҳкамаси томонидан белгилаб берилади”.\nШу Қонуннинг 11 моддасида “олинган лицензия бўйича фаолиятни фақат лицензияни олган юридик ёки жисмоний шахс амалга ошириш ҳуқуқига эга. Лицензияни ёки у берадиган ҳуқуқни бошқа шахсларга бериш тақиқланади” деб айтилган.\nШундай қилиб, Ўзбекистонда бошқа юридик шахсдан лицензияни сотиб олиш ёки ўша юридик шахсни тугатиш ортидан лицензиясига меросхўр бўлиш мумкин эмас. Лицензия фақат Coscom компаниясида бўлиши мумкин, бордию Takilant Ўзбекистонда рўйхатга олинган ва қандайдир лицензияларга эга бўлган қандайдир бошқа компанияга эгалик қилган бўлса ҳам, у ҳеч қанақасига бу лицензияларни Coscom компаниясига ўтказа олмас эди.\nЛицензияланадиган фаолият турларининг рўйхати Ўзбекистон Республикаси Олий Мажлисининг 2001 йил 12.05 №221-II қарорига 1-чи иловада белгилаб берилган. Мазкур ҳужжат қонун кучига эга бўлиб унга мунтазам равишда ўзгартишлар киритиб турилади. Ҳудди мана шу рўйхатда 3G-алоқага ҳеч қандай алоҳида лицензиялар берилиши кўрсатиб ўтилмаган. Яъни, Coscom компанияси сотилаётган пайтда ўз фаолияти учун барча лицензияларга эга эди. Боз устига, лицензия олиш учун ҳеч қандай тижорат тузилмаларининг ҳожати йўқ: уяли алоқа операторларига лицензияни Ўзбекистон Республикаси Вазирлар маҳкамасидан ваколат олган ЎзААА беради.\nКелинг, аниқлик киритиш учун телекоммуникация соҳасидаги фаолиятни лицензиялашга оид Вазирлар Маҳкамасининг 2011 йил 22.11 №458 “Телекоммуникация ва почта алоқаси соҳасида бошқарув тизимини такомиллаштириш бўйича чоралар тўғрисида” Қарорининг “Телекоммуникациялар соҳасида лицензиялаш тўғрисидаги низом, Илова №2” ҳужжатига кўз югуртирамиз.\nУшбу қарорнинг 3 бандида\n“Телекоммуникациялар соҳасида телекоммуникацияларнинг\nкўчма радиотелефон алоқа тармоқларини;\nшахсий радиочақирув тармоқларини;\nмаълумотлар узатиш тармоқларини;\nтелерадиоузатиш трансляцияси тармоқларини лойиҳалаш, қуриш, эксплуатация қилиш ва хизмат кўрсатиш лицензиланиши лозим”лиги белгилаб берилган.\nМазкур Қарорнинг 9 бандида олинган лицензияларни бошқа бирор томонга бериб бўлмаслиги айтилган:\n“Лицензия олинган фаолият тури фақат лицензия олган юридик шахс томонидан амалга оширилиши мумкин. Лицензияни ёки у берадиган ҳуқуқни бошқа шахсларга бериш ёки ўтказиш тақиқаланади”.\nЭнди TeliaSonera компанияси Block Of Numbers дея атаган ҳамда компания раҳбариятига кўра, бунинг учун катта пул тўланган рақамларнинг сотиб олиниши ҳақида бир неча оғиз сўз юритсак. Рақамларни бериш ва тақсимлаш тўғрисида Ўзбекистон Республикасининг 1999 йил 20.08. №822-1 “Телкоммуникацияар тўғрисида” Қонунининг 11 моддасига мурожаат қиламиз. Унда шундай дейилган:\n“Телекоммуникациялар тармоқлари нумерациялари тизими ва режалари ҳамда бутунжаҳон Интернет ахборот тармоғининг миллий сегменти домен номлари тизими телекоммуникациялар соҳасидаги махсус ваколатга эга бўлган орган томонидан тасдиқланади.\nТелекоммуникацялар тармоғи нумерациялари ва домен номлари ресурсларининг ҳисоби, системалаштирилиши ва фойдаланиш устидан назорат телекоммуникациялар соҳасидаги махсус ваколатга эга бўлган орган томонидан амалга оширилади”.\nРадиочастоталарни олишга рухсат борасида “Ўзбекистон Республикасида радиочастоталар спектридан фойдаланиш учун тўлов тартиби тўғрисдаги низом”нинг (Ўзбекистон ҳукуматининг 2001 йил 26.01 №429 қарорига илова№3) 3 бандида қуйидагилар айтилган:\n“Қонунчиликда белгилаб берилган тартиб бўйича олинган радиочастоталар спектридан фойдаланиш ҳуқуқи бошқа юридик ва жисмоний шахсларга берилиши ёки ўтказилиши мумкин эмас”.\nЯъни, Ўзбекистон Республикаси қонунчлигидан келиб чиқадиган бўлсак, на лицензиялар, на частоталар, на рақамлар бошқа юридик ёки жисмоний шахсларга сотилиши ёки берилиши мумкин эмас. Умуман олганда лицензия – компаниялар ўртасида олди-берди қиладиган нарса эмас. Фақат барча зарур лицензиялар ва ажратилган частоталарга эга бўлган компанияни сотиб олишга йўл берилади, холос. Биз кўриб чиқаётган ҳолатда ҳам барча зарур лицензиялар, рухсатлар ва ҳоказоларни Ўзбекистонда рўйхатга олинган юридик шахс мақомига эга бўлган истаган компаниялар томонидан олиниши мумкин. Ва бу лицензияларни фақат Ўзбекистон Алоқа ва ахборотлаштириш агентлиги беради, холос…\nЭтика ҳақида бир неча оғиз сўз\nУшбу ҳисоботлар ва ҳужжатларни ўрганар эканмиз, биз швед компанияси оффшордаги Takilant компаниясидан қандай активларни сотиб олганини аниқлай олмадик. Аммо TeliaSonera акциядорлари ва тергов органлари тез орада компаниянинг Ўзбекистонда бизнес юритишига оид барча чигал масалаларнинг ечимини топишларига ишончимиз комил.\nТаҳлилимиз ниҳоясида биз TeliaSonera компаниясининг ўз сайтида илиб қўйган Ахлоқ кодексини келтирмоқчимиз\nThe code commits all employees in fully owned companies as well as contractors, suppliers and service providers to:\n– Win with ethics\n– Act with respect\n– Value integrity\n– Avoid conflicts of interests and handle information with care\n– Handle assets with care\n– Blow the whistle\n– Improve continually


Достон Ҳамдамов - "Анжи"дан нега "Пахтакор"га ўтгани, кейинги мавсумдаги режаси ва уч нафар энг яхши мураббий ҳақида гапирди\n10 декабрь, 2020, 13:18\nФутболчи бор эътиборини кубок баҳсларига қаратган.\nЎзбекистон чемпиони – “Пахтакор” энди кубокда ҳам яна бир карра ғолиб чиқиш мақсадида жиддий ҳаракат қиляпти. Кўрдингиз, куни кеча ўз майдонида “Сўғдиёна”ни ер тишлатди ва 8 та гол урди. Жамоа таркибида эса Ўзбекистоннинг энг яхши футболчилари жамланган.\nШулардан бири ҳисобланган Достон Ҳамдамов ҳам ўзига билдирилган ишончни оқлаб келяпти. Унинг ҳам ўзига яраша мухлислари бор. Ҳамдамов sports.uz мухбирининг айрим саволларига жавоб қайтарди.\n- “Пахтакор”нинг “Сўғдиёна” дарвозасига 8 та гол ургани ҳақида нима дея оласиз? Рақиб шу қадар кучсизмиди?\n- “Сўғдиёна”га қарши учрашув ҳақида гапирадиган бўлсак, биз мутлақо ўйин ажратмаймиз. Бош мураббийимиз – Шота Арвеладзе ҳамма вақт ҳар бир беллашувга жиддий тайёргарлик кўришимизни талаб қилади. Шунинг учун майдонга тушган пайтимизда жанг бўлиши ва унда ғалаба қозонишимиз муҳим эканини доим таъкидлаб келади. Биз учун қандай ҳисобда ютишимизнинг фарқи йўқ. Асосийси, қўлимиздан келганича мураббий томонидан берилган кўрсатмаларни бажариб, ғалаба учун курашишга ҳаракат қиламиз.\n- Барибир “Пахтакор”нинг ҳаммадан кучли экани кўриниб турибди. Чемпионликни ютгач, энди кубокни ҳам қўлга киритиш йўлида катта иштиёқ билан қадам босяпти. Бошқа рақибларнинг “Пахтакор”га кучи етмаётгани туфайли сизлар ўйинларга қандай мотивация билан тушяпсизлар?\n- Йўқ, Ўзбекистондаги клубларни кучсиз деб ҳисобламайман. Ҳамма жамоа “Пахтакор”га қарши жуда яхши тайёрланади ва ўзининг энг яхши ўйинини кўрсатишга ҳаракат қилади. Шунинг баробарида рақибларимиз бизга жиддий қаршилик кўрсатишади. Шундай экан, ҳеч бир клубни кучсиз дея олмайман. Шунчаки, биз ўз олдимизга қўйилган вазифаларни бажариш йўлида меҳнат қиляпмиз ва қўлимиздан келганича мақсадларимизга эришиб боряпмиз.\n- 2018 йили Россиянинг “Анжи” клубига кўчиб ўтган пайтингизда у ерда узоқроқ қолишингизни истагандик, бироқ бир нечта ўйинлар ўтказгач, яна юртимизга қайтгансиз. Ўшанда нима бўлганди?\n- “Анжи” клубида тўп сурганим озгина бўлса ҳам менга тажриба мактаби бўлди, деб ўйлайман. Лекин “Пахтакор”дан тушган таклиф ўзимга маъқул келгани туфайли ҳозир шу ердаман.\n- Кейинги режаларингиз билан ўртоқлаша оласизми? Бу “Пахтакор”даги охирги фаолиятингиз бўладими ёки..\n- Ҳозир бу ҳақида ҳеч нима дея олмайман. Айни пайтда фақат Ўзбекистон кубоги ҳақида бош қотиряпмиз.\n- Ўзингизга қолса, қайси чемпионатда кучингизни синаб кўрган бўлардингиз?\n- Ҳозирдан бир нарса дейишим қийин. Чунки ҳар бир чемпионатнинг ўзига яраша қийинчилиги ва қулай тарафлари бор. Ҳали қайсидир биринчиликда ўзимни синаб кўраман, деб ўйламагандим. Қайси жамоадан таклиф тушса, кейин шунга қараб ўйлаймиз ва бир хулосага келамиз.\n- Терма жамоамизни олдинда иккинчи саралаш босқичининг муҳим учрашувлар кутяпти. Охирги пайтларда эса танқид тошлари отилаётгани борасида фикрингизни билмоқчимиз.\n- Миллий терма жамоага келадиган бўлсак, карантиндан чиқиб машғулотлар олиб бордик. Бу ҳали термамизнинг шаклланган жамоаси эмас. Чунки терма жамоа билан йиғинларимиз кам бўлди. Бунинг устига кўп легионерларсиз машғулот ва ўйинлар ўтказдик. Аммо ишонаманки, олдимизга қўйилган барча мақсадларимизга эришамиз. Машғулотларда Саудия Арабистони ва бошқа рақибларимиз ҳақида алоҳида тўхталиб, уларни жиддий ўрганиб боряпмиз. Биз учун ҳар бир учрашув финалга тенг деб ўйлайман.\n- Достон, бу йилги мавсумда Ўзбекистоннинг энг яхши уч нафар мураббий ва футболчиларини айта оласизми?\n- Буни яққол айтиш қийин. Мен учун мураббийлардан Шота Арвеладзе, Миржалол Қосимов ва Рўзиқул Бердиев. Футболчиларга келадиган бўлсак, ҳар бири ўз позициясида муносиб тўп суряпти. Шу боис уларни астойдил санаб ўтиш нотўғри деб ўйлайман.


Ҳисоб палатаси UzAuto Motors ни йиғим тўлашдан озод этиш имтиёзини қайта кўриб чиқиш мақсадга мувофиқ деб ҳисоблайди - Anhor\nAnhor Все посты Ҳисоб палатаси UzAuto Motors ни йиғим тўлашдан озод этиш имтиёзини қайта кўриб чиқиш мақсадга мувофиқ деб ҳисоблайди\nҲисоб палатаси UzAuto Motors ни йиғим тўлашдан озод этиш имтиёзини қайта кўриб чиқиш мақсадга мувофиқ деб ҳисоблайди\nЎзбекистон ҳисоб палатаси 2021 йилга давлат бюджети тўғрисидаги қонун лойиҳасига хулоса тайёрлади, деб ёзади Газета.uz.\nХулосада қайд этилишича, 2019 йил 1 октябрдан бошлаб маҳаллий янги автотранспорт воситаларини харид қилганлик учун 3% лик йиғим автомобиль ишлаб чиқарувчилар томонидан Республика йўл жамғармасига тўланади.\nБироқ “Ўзавтосаноат” тизимидаги автомобиль ишлаб чиқарувчилар (UzAuto Motors, SamAuto, UZ Truck and Bus Motors) 2020 йилда ушбу йиғимни тўламаган, дейилади ҳисоботда. Январь-сентябрь ойлари учун UzAuto Motors компанияси 582,6 млрд сўм тўламаган. Бошқа автомобиль ишлаб чиқарувчилар бўйича маълумотлар келтирилмаган.\nЮқоридагиларни ҳисобга олган ҳолда, Ҳисоб палатаси «Ўзавтосаноат» АЖ тизимидаги автотранспорт воситалари ишлаб чиқарувчиларни йиғим тўлашдан озод этишни белгиловчи имтиёзни қайта кўриб чиқиш кераклигини таъкидлайди.\nЎзбекистон Халқ таълими вазирлиги мактабларга қабул қилиш учун “қўшимча шартлар” ноқонуний эканини билдирди\nСамарқандда янги қурилган уйларнинг пайчилари режалаштирилаётган бузилишлардан хабари йўқ


Фото: Шавкат Мирзиёев ва Эмомали Раҳмон Хоразмга борди – Газета.uz\nLotinchada 3 июн 2022, 16:26 Сиёсат\nРасмий учрашувларнинг эртаси куни, 3 июнда Ўзбекистон ва Тожикистон раҳбарлари Шавкат Мирзиёев ва Эмомали Раҳмон Хоразм вилояти ташриф буюрди.\nАэропорт ҳудудида ўтган қисқа маросимлардан сўнг, давлат раҳбарлари Урганч шаҳридаги «UzXCMG» қўшма корхонасини бориб кўришди.\nЎзбекистон ва Хитой ҳамкорлигидаги ушбу корхона 2014 йилда ташкил этилган. Лойиҳанинг биринчи босқичида қишлоқ хўжалиги техникаларини йирик бўғинли йиғиш, иккинчисида саноат усулида йиғиш, учинчисида эса ишлаб чиқаришни маҳаллийлаштириш йўлга қўйилди.\nТаъкидланишича, ҳозирги кунда бу ерда 13 хил экскаватор, 10 турдаги махсус техника ишлаб чиқарилмоқда. Сув хўжалиги, қурилиш ва йўл таъмирлаш соҳалари учун ўта зарур бўлган бундай техникалар илгари валюта эвазига хориждан келтирилар эди. Эҳтиёт қисмлар таъминоти ва сервисда кўп қийинчиликлар бор эди. Қўшма корхонанинг ишга туширилиши бу заруратни ҳал этиш билан бирга вилоятнинг иқтисодий салоҳиятини юксалтириш, юртимиздаги ирригация ва мелиорация тадбирларини ўз вақтида бажариш имконини бермоқда.\nШу кунга қадар корхонада халқаро стандартлар асосида 2 мингга яқин махсус техника ишлаб чиқарилган. Маҳаллийлаштириш даражаси 50 фоиздан ошган. Энди маҳсулотларни чет элга, жумладан, қўшни мамлакатларга экспорт қилиш режалаштирилган. Экскаватор ва махсус техникалар буюртма асосида ишлаб чиқарилиши ҳам мумкин.\nТожикистонлик меҳмонлар заводдаги иш жараёнини, қишлоқ хўжалиги машиналари ва махсус техникаларни кўздан кечирди.\n«Газета.uz» 3 563\nЎзбекистон ва Тожикистон президентлари Яван ГЭС қурилишига старт бердилар 2 июн 2022, 21:14\nЎзбекистон ва Тожикистон президентларининг тор доирадаги музокаралари бўлиб ўтди 2 июн 2022, 19:09\nЭмомали Раҳмон Ўзбекистонга келди 2 июн 2022, 14:38\n07.07 Бухородаги еттита объект Ислом оламининг маданий мероси рўйхатига киритилди\n07.07 Андижонда 37 киши овқатдан заҳарланиши бўйича жиноят иши қўзғатилди


«Ўғлимнинг умри тобора тугаб боряпти, менинг эса қўлимдан ҳеч нарса келмаяпти...». Комилжоннинг ҳаётини сақлаб қолиш учун 25 минг АҚШ доллари керак - Daryo\n18:54, 14.03.2020 34186\n«Дарё» таҳририятига Тошкент вилояти Бўка туманида яшовчи Файзулло Аҳмедов мурожаат қилиб, геморрагик васкулит касаллигига чалинган фарзандига моддий ёрдам сўради.\nИсмим Файзулло. Бўка туманидаги Муҳаммад Юсуф кўчаси 42-уйда яшайман.\nБир ўғил ва уч қизим бор. Ўғлим Комилжонда 2018 йил мартда геморрагик васкулит касаллигининг аломатлари аниқланган. Шундан кейин кўп даволатдик. Анча гормонлар олди. Соғлиғи яхши томонга ўзгариб, ўқишга ҳужжат топширди.\n2018 йил Ўзбекистон Миллий университетининг География ва геодезия факультетига грандга кирди. Жуда ҳам хурсанд эдик. Лекин 2019 йилнинг октябрида ўқишга кетаётган жойида ҳушидан кетиб қолди. Шифохонага олиб бордик, анализлар олишди. Шифокорларнинг айтишича, сурункали буйрак етишмовчилиги аниқланибди. Бу васкулитнинг асорати экан. Бу касаллик камдан кам одамларда учраркан.\nҲозир ўғлимнинг иммунитети тушиб кетган. Шифокорларнинг айтишича, ташқаридан кирган зарарли вируслар ички аъзоларини емираётган экан. Вируслар аввал буйрагига, кейин жигари ва юрагига ўтаркан.\nУларни фақат даволаб тўхтатиш мумкин холос\nАфсуски, Ўзбекистонда бу касалликни даволаб бўлмас экан. Ҳиндистонга боришимизни тавсия қилишди. Ҳинд шифокорлари билан гаплашдик. Улар ҳозир касаллик энг ривожланган пайтдалиги учун даволаш осон бўлмаслигини айтишди.\nДаволаш учун 6-7 минг АҚШ доллари атрофида пул керак экан. Ундан кейин операция. Жарроҳлик амалиётига эса 16 минг доллар пул зарурлигини айтишди. Бундан ташқари ҳужжатлар, йўл харажатлари ҳаммаси бўлиб, 25 минг доллар атрофида пул керак.\nҲаракат қиляпмизу, қўлимиз бироз калталик қиляпти\nБоримни сотиб бўлдим. Уйимни ҳам яқинда сотувга қўйдим. Ёрдам сўраб бормаган жойим қолмади. Охири сизларга мурожаат қилдим. Фарзанд экан, кўзингиз қиймайди. Уйга кирсангиз мунғайиб ўтиради.\nҲозир буйраги ишламаётгани учун ухлолмаяпти. Кунда бир соат, ярим соат ухласа ҳам ўтириб ухлайди холос. Ётса, ҳаво етмай қолади. Агар кунора муолажа олмаса, аҳволи янада оғирлашади.\nОлти ойдан бери кунора шифохонага борамиз. Битта курсимиз 400-500 минг сўмга тушяпти.\nОдам қийналиб кетди. Ўзингизни жонингиз оғриса, майли экан, сабр қиласиз. Лекин жонингиздан ортиқ тилаб олган фарзандингиз шу кўйга тушса...Кўриб, тамом бўляпман. Болам кўз олдимда сўлиб боряпти, менинг эса қўлимдан ҳеч нарса келмаяпти...\nТурмуш ўртоғим уй бекаси, мен эса мавсумий ишда ишлайман. Уйимни сотувга қўйганман. Лекин харидорлар 12 минг доллардан ортиғига кўнмаяпти. Сотганимда ҳам бу сумма операциянинг ярмига ҳам етмайди.\nБор умидим Қодир Аллоҳдан ва саховатли юртдошларимиздан. Илоҳим, ҳеч ким болам, деб йиғламасин. Яккаю ягона ўғлимнинг соғайиб кетишига ёрдам беришларини сўрайман.\nТожибоев Комилжонга хайрия қилмоқчи бўлганлар учун маълумотлар:\nТожибоев Комилжон номига очилган\n«Асакабанк»: 86 00 13 09 47 93 61 77\nАҳмедов Файзулла AC 004 57 32\n+998 93 112-10-35\n13:00 Бугун 0\n12:59 Бугун 0\n12:47 Бугун 0\n12:35 Бугун 3205\n17:23, 26.10.2020 114107\n22:43, 26.10.2020 107583\n12:10, 27.10.2020 90411\n12:21, 27.10.2020 86236


Коронавирус: Саудия Арабистонида мудҳиш рекорд янгиланди\n29.06.2020 22:27 0 3528\nСаудия Арабистони соғлиқни сақлаш вазирлигининг маълум қилишича, мамлакатда бир кунда аниқланган коронавирус билан касалланишлар сони бўйича мудҳиш рекорд қайд этилди.\n«Бир кеча-кундузда 3943 кишида коронавирус аниқланиб, умумий касалланганлар сони 186 436 нафарга етди. Пандемия бошлангандан бери 1599 та ўлим ҳолати кузатилган. Ўтган бир кеча-кундузда 2363 киши соғайиб, уларнинг сони жами 128 минг нафарни ташкил этмоқда», — дейилади соғлиқни сақлаш вазирлиги хабарида.\nСаудия Арабистони коронавирус билан касалланишлар сони бўйича араб дунёсида ҳали ҳам биринчи ўринни эгаллаб турибди. Агар Форс кўрфазининг қолган давлатларида, жумладан, вирусни юқтирганлар сони бўйича ундан кейинги ўринда турувчи қўшни Қатарда ўтган бир ҳафта давомида бу кўрсаткич сезиларли даражада пасайган бўлса, Саудия Арабистонида эпидемия аввалгидек ўсишда давом этмоқда.\nСаудия Арабистони коронавирус


Террорчилар сафига қўшилган 6 нафар Ўзбекистон фуқароси қидирувга берилди - 10 Июня 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2022 » Июнь » 10 » Террорчилар сафига қўшилган 6 нафар Ўзбекистон фуқароси қидирувга берилди\nТошкент шаҳар Ички ишлар бош бошқармаси террорчилик ташкилотларига қўшилган 6 нафар Ўзбекистон фуқаросига нисбатан қидирув эълон қилди.\n• Фарҳод Султонбой ўғли Тохлибоев (1992 йил 12 март куни туғилган);\n• Бунёд Муроджон ўғли Собиржонов (1997 йил 19 сентябрь куни туғилган);\n• Ёсин Аброр ўғли Абдумажидов (1997 йил 5 февраль куни туғилган);\n• Сирожиддин Лазиз ўғли Шокиров (1997 йил 10 май куни туғилган);\n• Фарҳод Исроилович Бобожонов (1984 йил 26 сентябрь куни туғилган);\n• Муҳаммад Али Дилшод ўғли Хожимуродов (1992 йил 23 апрель куни туғилган).\n"Ушбу шахслар ҳақида бирор маълумотга эга бўлган фуқаролар яқин атрофдаги ИИБга ёки 102 рақамига мурожаат қилишлари мумкин”, дейилади ИИББ хабарида.\nКатегория: JINOYAT VA JAZO / ЖИНОЯТ ВА ЖАЗО | Просмотров: 104 | Добавил: | Рейтинг: 0.0/0


Тошкентдаги Mediapark қўриқчисида коронавирус аниқланди. Шайхонтоҳур, Миробод ва Юнусободда яшовчиларда ҳам касаллик қайд этилди - Daryo\n15:30, 05.06.2020 75817\nЎзбекистонда 4 июнь давомида коронавирус аниқланган 96 нафар бемордан 13 нафари аҳоли орасида аниқлангани ҳақида хабар берилган эди. Соғлиқни сақлаш вазирлигидан маълум қилишларича, уларнинг тўрт нафари Тошкент шаҳридан, бир нафари Тошкент вилоятидан, саккиз нафари Навоий вилоятидан.\nНавоий ва Тошкент вилоятида аҳоли орасида аниқланган коронавирус\nХабар беришларича, Навоий вилоятининг маъмурий маркази Навоий шаҳрида олти нафар, Навбаҳор ва Кармана туманларида эса бир нафардан коронавирусга чалинган бемор бевосита аҳоли орасида тасдиқланган.\nТошкент вилоятидаги касалланиш ҳолати эса Тошкент шаҳрининг Шайхонтоҳур туманидаги Mediapark’да қўриқчи бўлиб ишловчи фуқарода аниқланган. «Уни тана ҳароратини кўтарилиши, ҳолсизлик, қуруқ йўтал ва томоқда оғриқ безовта қилган. Инфекция аниқланган ушбу бемор ҳам уй шароитида турли антибиотик дори воситаларни қабул қилган», — дейилади ССВ хабарида.\nТошкент шаҳридаги касалланиш ҳолатлари ҳақида\nТошкентнинг Шайхонтоҳур туманида вақтинча яшовчи фуқарода тана ҳарорати кўтарилган, томоқда оғриқ безовта қилган. У текширувдан ўтказилганда коронавирусга чалингани маълум бўлган.\nШу туманда жойлашган қурилиш фирмасининг ходимида ҳам ишга келиш учун таҳлил ўтказилганда коронавирус аниқланган.\nБундан ташқари, Юнусобод туманида яшовчи фуқарода тана ҳароратининг кўтарилиши ва томоқда оғриқ безовта қилган. У уй шароитида турли антибиотик дори воситаларни қабул қилган.\n«Юқоридаги барча ҳолатлар бўйича эпидемиологик суриштирув ишлари олиб борилиб, тегишли қатъий чоралар кўрилмоқда», — дейилади Соғлиқни сақлаш вазирлиги ахборотида. Ушбу касалланиш ҳолатларининг занжири, касаллик аниқланганидан сўнг неча киши карантинга олингани ҳақида маълумот берилмаган.\n16:52, 13.11.2021 109952\n22:45, 13.11.2021 111822\n07:08, 27.11.2021 90416\n11:56 Бугун 597\n11:41 Бугун 1264\n11:25 Бугун 4262\n18:20, 01.12.2021 110346\n16:52, 02.12.2021 86147\n22:47, 01.12.2021 51906\n16:37, 02.12.2021 51333


Талабалар баҳси – Сурхон тонги\nБош саҳифа / Спорт / Талабалар баҳси\nМай 29, 2018\tСпорт Изоҳ қолдириш 887 Кўрилди\nТерДУ ўйингоҳида Ўзбекистон футбол федерацияси ҳамда Олий ва ўрта махсус таълим вазирлиги ҳамкорлигида олий таълим муассасалари талабалари ўртасида “Ўзбекистон футбол федерацияси кубоги — 2018” мусобақасининг вилоят босқичи ўтказилди.\nТалабалардан таркиб топган жамоалар беллашувида воҳада фаолият кўрсатаётган олтита олий таълим муассасаси ёш футболчилари иштирок этди. Кескин ва муросасиз кечган футбол мусобақаларида ТерДУ футбол жамоаси ғолиб бўлди. Низомий номидаги Тошкент давлат педагогика университети Термиз филиали жамоаси ўйинчилари иккинчи ўринни, “Афғон фуқароларини ўқитиш маркази” футбол жамоаси учинчи ўринни қўлга киритди.\nЯкунда Низомий номидаги Тошкент давлат педагогика университети Термиз филиали жамоаси ўйинчиси Нурмуҳаммад Ҳамроев “Энг чиройли гол муаллифи” номинацияси мукофотига эга бўлди. Беллашувларда жонкуярлик билан тўп сурган бош- қа талабаларга ҳам ташкилотчиларнинг совринлари топширилди. Қисқаси, бу каби спорт тадбирлари ёшларнинг бўш вақтини мазмунли ўтказиш баробарида жисмоний чиниқишларига ҳам хизмат қилади.\nОлдинги Ироданинг юксак парвози\nКейинги Вақтга ҳайкал қўйган адиб


Коронавирус беморларига 5 турдаги дорилар бепул берилади\nNUR-SULTAN. Kazinform – ҚР Соғлиқни сақлаш вазирлигининг расмий вакили Бағдат Қожахметов мамлакатда дори-дармон танқислиги муаммоси қандай ҳал этилаётгани ҳақида гапирди, деб хабар беради Kazinform мухбири.\n«Провизорлик марказларида дори-дармонларни тўлдириш бўйича ҳам кўп ишлар қилинмоқда. КВИга ўхшаш симптомлари бўлган пневмония билан оғриган беморлар учун бир ой давомида олдиндан ҳисоблаб чиқилган ускуналар сотиб олинди. Минтақаларга 8,7 миллиард тангалик 91 турдаги дори-дармонлар юборилди. Бу ўртача 40 минг беморга етади», -деди Б.Қожахметов.\nУнинг айтишича, 15 августдан бошлаб яна икки ой давомида жамғарма ишлаб чиқилади. Стационарларда 200 минг беморга етарли 50 турдаги дори-дармонлар йиғилган.\n«Бундан ташқари, бир миллион беморнинг амбулатория шароитида даволаниши учун бепул тарқатиладиган 5 турдаги дори-дармонлар сотиб олиш жараёни якунланмоқда. Бундай кенг кўламли чора-тадбирлар биринчи марта амалга оширилмоқда», - деди расмий вакил.